| #### CAPUT LV.De triplici specie jumentorum, reptilium atque bestiarum. |

| #### #### Producat, inquit, terra animam viventem in genere suo, jumenta, reptilia, et bestias terrae secundum species suas. Factumque est ita. Et fecit Deus bestias terrae secundum species suas, et jumenta, et omne reptile in genere suo. Sub uno genere animae viventis, quam terra producit, tres species manifeste Scriptura distinxit, jumentorum, reptilium atque bestiarum, et nota diligenter praejudiciorum Dei investigabilium providentiam. Ab hac namque specie, id est a reptili homo seductus est: ab una, id est a bestiis terrae, juste peccator idem infestatur; ab una, id est a jumentis, ejusdem miseri hominis debilitas misericordia Dei resolvente juvatur. Dicuntur enim jumenta, quod sint quaedam hominis adjumenta; reptilia vere repentia, sive serpentia; bestiae quasi festiae, per antiphrasim, quod sint infestae. Hic jam quaeritur quomodo serpenti dicatur pro maledictione, super pectus tuum gradieris (Gen. III), cum hoc a natura prius habuerit ut reperet, quod est super pectus suum graderetur. Etenim sicut jumenta, sic et reptilia jam fuerant jussa produci. Sed de hoc suo in loco opportunius dicendum erit. ####  |