| #### CAPUT XII.Quod Jacob jussus sit aedificare altare in Bethel, et quod ex eo de diis alienis in familia sua sciscitatus sit. |

| #### #### (CAP. XXXV.) Locutus est Dominus ad Jacob: Surge, ascende Bethel, et habita ibi, facque altare Deo, qui apparuit tibi quando fugiebas Esau fratrem tuum. Hac eadem visione Jacob tandem perdoceri potuit esse in domo sua scelus idololatriae, nec posse se stare coram inimicis suis, eosque fugare, quandiu domus ejus illo contaminata esset scelere. Nam protinus subditur: Jacob vero, convocata omni domo sua, ait: Abjicite deos alienos qui in medio vestri sunt, et mundamini, ac mutate vestimenta vestra. Plane hoc ordine et his profectibus ascendendum est in Bethel, id est in domum Dei, quae non est alia quam Ecclesia Christi. Primum est, pristinos abdicare errores, et unius veri Dei profiteri fidem, quod est auferre deos alienos in medio nostri, deinde baptizare in nomine Patris et Filii et Spiritus sancti, quod est mundari: ac deinceps ambulare in novitate vitae, quod est vestimenta mutare. Dederunt ergo ei omnes deos alienos quos habebant, et inaures quae erant in auribus eorum. Inaures enim habebant viri, more caeterorum orientalium populorum, quod mollis et effeminati erat animi instrumentum. Significant autem inaures falsae doctrinae phaleras sermone nitidas, sed sensu veritatis vacuas esse, cujus nos fabulosa dicacitas cum essemus gentes ad simulacra muta (I Cor. XII), tanquam Sirenarum cantus pertrahebat. At ille infodit eos subter terebinthum quae est post urbem Sichem. Terebinthus arbor resinam generans pretiosissimam, lignum crucis, quod virtutis est optimae, significat, subter quam omnia peccata nostra sepeliuntur, ut eorum ultra nullum vestigium reperiatur. Cumque profecti essent, terror Domini invasit omnes per circuitum civitates, et non sunt ausi persequi recedentes. Non ergo frustra, sed pro re necessaria divinitus suggestum est beato Jacob, ut diceret: Auferte de medio vestri deos alienos. Nam antehac ipse timidus, et periculose incedens, adorabat Esau, et domus ejus caedibus ac sanguine turbabatur: nunc autem terror Domini invasit omnes per circuitum civitates, et non sunt ausi persequi recedentes. ####  |