| #### CAPUT XI. De eo quod idem ait: |

| #### ####
| #### “Omnes quidem resurgemus, sed non omnes immutabimur.” |
#### #### Ait autem idem Apostolus: Omnes quidem resurgemus, sed non omnes immutabimur. Item: Mortui resurgent incorrupti, et nos immutabimur (I Cor. XV). Haec est spes, haec est consolatio sanctorum, haec est fiducia perfectorum; perfectam charitatem habentium, omnes, inquit, scilicet tam reprobi quam electi, resurgemus; non autem omnes, sed nos videlicet soli electi immutabimur. Quid enim est, immutabimur? Impassibiles efficiemur, impassibilia corpora resumemus. Non hoc speramus, non hoc exspectamus, quod ignem videre vel igni ipsi, vel ipso igne ardentibus, in illa die interesse non debeamus, sed hoc promissum habemus, et hoc sperare debemus, quia resurgendo sic immutati erimus, ut per ignem transeuntes ignem non sentiamus. Tantum valebit veritas nostrae fidei et dilectionis, tantum veritati favebit justitia judicii, ut penes quos erit veritas et justitia, illos ignis laedere vel contristare non possit. Hoc est quod idem Apostolus dicit: Uiuscujusque opus manifestum erit. Dies enim Domini declarabit, quia in igne revelabitur. Et uniuscujusque opus quale sit, ignis probabit (I Cor. III). Hic timor est, hic timore trepidandum est. Quis enim de semetipso praesumere possit, quod ex eorum sorte vel numero sit qui sic sunt immutandi? Quis eorum, qui tunc viventes sunt inveniendi, ita castum cor se habere gloriari poterit, ut neque lingua, neque fenum, neque stipula, sed tantummodo aurum, argentum, et lapides pretiosi in opere ejus inveniantur, quae consumere non possit ignis? Nam eorum qui nunc in pace Ecclesiae defuncti sunt, vel defunguntur, multi longa purgatorii ignis ustione indigent, quia non solum fenum aut stipulam, id est leviora, sed ligna quoque, id est graviora peccata super fundamentum Christianae fidei superaedificaverunt. Ergo electorum quoque illorum, maxime qui tunc viventes invenientur, quam plurimi ardentes judicabuntur, et ardentes in judicio purgabuntur, paucissimi erunt, qui eorum quae visuri sunt, quae audituri sunt, solo pavore purgentur, et impassibilitate confestim immutentur. ####  |