| ### DE OPERIBUS SPIRITUS SANCTI LIBER SEXTUS ### DE FORTITUDINE ###  |

| #### CAPUT PRIMUM. De Spiritu fortitudinis, quam pulchre septem spirituum medius sit, et quod caeteri magis in otio, hic autem magis in actu sit. |

| #### #### Quartus idemque medius septem spirituum Dei, et velut in quodam sedens principatu, praedicatur spiritus fortitudinis. Et recte. Nam inter caetera Spiritus sancti opera, opus fortitudinis magnum et mirificum est. Denique et Agnus Dei victoriosus habens cornua septem, et oculos septem, propter cornu istud fortissimo et bestiarum regi similatur leoni, cum dicitur in Apocalypsi de ipso quem videbat Joannes Agnum in medio throni: Ecce vicit leo de tribu Juda radix David (Apoc. V). Et in antiquissima prophetia, Spiritus idem, ob causam eamdem dicit: Catulus leonis Juda, ad praedam, fili mi, ascendisti (Gen. XLIX). Pulchre ergo medius spirituum positus est, spiritus fortitudinis, ut pro ipso quoque loco vel ordine, pari jure obtineat praeconium cum primo, scilicet cum spiritu sapientiae, dicente beato Job: Apud ipsum est sapientia et fortitudo (Job XII). Denique per sapientiam illo in loco recte caeteri omnes, praeter spiritum fortitudinis, spiritus intelliguntur, quia videlicet, spiritus intellectus, et spiritus consilii, spiritus scientiae, et pietatis, et spiritus timoris Domini spiritui sapientiae magis cooperantur, videlicet ut intus et in otio satis et plenius exerceatur, spiritus autem fortitudinis magis est in actu, et foris operatur sive praeliatur, praeliando sancta illis otia componit. ####  |