| ### LIBER TERTIUS ###  |

| #### PROEMIUM |

| #### #### Evangelio Christi, in quo revelatur, ait Apostolus, ira Dei de coelo super omnem impietatem et injustitiam hominum eorum qui veritatem in injustitia detinent (Rom. I), quorum in hoc propheta sub nomine Ninive intelligimus universitatem, magnum et evidens est veritatis testimonium, id quod, sicut in antedictis ostendimus, manifestum ejusdem irae primi Judaei subierunt judicium. Verax Christus et veridicus Christi Apostolus, in quo Christus jamdudum loquebatur. His, inquiens, qui ex contentione, et qui non acquiescunt veritati, credunt autem iniquitati, ira et indignatio, tribulatio et angustia in omnem animam hominis operantis malum (Rom. II) statimque subjungens, Judaei primum et Graeci (ibid.). Sicut praedixerat, sicut praescripserat, Judaei primum, ita factum est, quia cum Judaeus et Graecus, sive Judaeus et gentilis malum operans, ipse sit mundus damnatus et damnandus, primus jam damnationis partem subiit Judaeus, ita ut dubium jam non sit vel esse debeat, quin subditus sit et Graecus, quando pariter in fine saeculi ambo judicabuntur. Plurimum hoc valere arbitramur ad elucidationem prophetiae hujus, ut in caeteris quoque quae deinceps sequuntur, sine dubio praedicantia iram et indignationem, tribulationem et angustiam in omnem animam hominis operantis malum, semper illud memoriter teneamus, Judaei primum et Graeci. Sequitur: |