| #### CAPUT 12 |

| #### #### Magna res et sancto viro necessaria, zelus iste vel ista fortitudo, quia nimirum si careat ea, periclitatur in judicio Domini, quantacunque sit in ipso propriae vitae sanctitas. Exemplum nobis hujus rei est periculum sacerdotis Heli de Silo. Nam quia noverat indigne agere filios suos, et non digne zelando secundum legem corripuit eos, sed cum blanditiis nimium paternis, imo pene femineis: ####
| #### “Nolite, inquit, filii mei, non est enim bona fama quam ego audio, ut transgredi faciatis populum Domini (I Reg. II);” |
#### #### idcirco venit super eum judicium, Domino ita concludente sententiam: ####
| #### “Idcirco juravi domui Heli, quod non expietur iniquitas ejus victimis et muneribus usque in aeternum (I Reg. III).” |
#### #### Nunc ipsa verba per ordinem disseramus. ####
| #### “Haec dicit Filius Dei, qui habet oculos tanquam flammam ignis.” |
#### #### Hoc ad intentionem pertinuit, quia videlicet qui angelo vel sacerdoti suo persuadet habere fortitudinem, zeli fortitudinis ejusdem exemplum in semetipso praeostendens, majori cum auctoritate Dominus et Magister discipulum instruit. Nam ut oculis flammeis hic interim disseram, quid est (et pedes ejus similes aurichalco), nisi ac si diceret: Et in itineribus sive actibus ejus probata est fortitudo? Aurichalcum quippe in camino ignis longa decoctione, et diuturna tonsione hoc habet, ut auri similitudinem teneat. Sic denique ipse qui haec dicit Filius Dei, quasi pedes suos, id est, finem suum. De quo Jacobus apostolus dicit: Patientiam Job audistis (Jacob. V), et finem Domini vidistis, fortiter in camino suae passionis ardenti consummavit, et resurgens carnem suam in immortalitatis aureae gloriam transmutavit; ac deinde gentem suam, terram et civitatem suam Jerusalem, in magno zelo non parcens igni hostili conflagravit. Ergo pedes ejus similes aurichalco, et hoc exemplo ab eo, cui haec dicit, jure exigit, ut post omne opus bonum, sit ei etiam erga delinquentes alios districta justi zeli fortitudo. Ad hoc intendens de seipso praemittit, ####
| #### “qui habet oculos tanquam flammam ignis.” |
#### #### Oculi namque ejus qui numero septem sunt, juxta prophetam Zachariam (cap. IV), et juxta posteriorem Scripturae hujus locum, ####
| #### “septem spiritus sunt (Apoc. III).” |
#### #### Et quidem ante illum passionis ejus caminum, Spiritus sanctus non tanquam flamma ignis, sed tanquam columba super eum descendisse, et in eo manere visus est (Joan. I). Verum ubi in coelum ascendit, quasi flammeis oculis in terram aspexit, mittens eumdem septiformem spiritum, qui super apostolos in linguis igneis apparuit, eosque qui erant infirmi, fortes et bono zelo ferventes effecit (Act. II). Quid dicit iste Filius Dei? ####  |