| #### CAPUT VIII. Quando vel quomodo praecipit Christus principibus populi, id est apostolis, dicens: Transite per medium castrorum, et quid sit transire Jordanem post diem tertium. |

| #### #### Praecepitque Josue principibus populi, dicens: Transite per medium castrorum, et imperate populo, ac dicite: Praeparate vobis cibaria, quoniam post diem tertium transibitis Jordanem, et intrabitis ad possidendam terram quam Dominus Deus vester daturus est vobis. Principes populi sunt sancti apostoli, de quibus huic Josue, id est Salvatori Christo Filio suo Deus Pater in psalm. dicit: Pro patribus tuis nati sunt tibi filii, constitues eos principes super omnem terram, memores erunt nominis tui (Psal. XLIV). Porro Josue hujus castra, vel populus ejus. omnes electi sunt, omnes hi sunt, qui ad vitam praeordinati sunt. Ubi vel quando Josue, id est Salvator noster, istis principibus suis horum per medium castrorum transire, et haec imperare jussit? in Galilaea, in monte postquam resurrexit a mortuis, ubi et videntes principes adoraverunt, quidam autem dubitaverunt. Tunc enim dixit: Data est mihi omnis potestas in coelo et in terra. Euntes ergo docete omnes gentes, baptizantes eos in nomine Patris, et Filii et Spiritus sancti, docentes eos servare omnia quae mandavi vobis (Matth. XXVIII). Igitur Josue, qui audierat dicentem sibi Dominum: Surge, et transi Jordanem istum, statim praecepit principibus populi, dicens: Transite per medium castrorum, quia Salvator noster qui audierat dicentem Patrem Deum, exsurge, gloria mea; exsurge, psalterium et cithara, nihilominus praecepit apostolis suis, dicens: Ite in mundum universum (Luc. IX, X), ite et transite per medium nationum: transite, inquam, accincti, transite expediti, nusquam subsistentes, nusquam retro aspicientes, nullo vos negotio saeculari impedientes, neque sacculum, neque peram portantes, non aes in zonis vestris habentes (II Cor. III), ut omnibus exonerati, nulloque sub onere curvi, velociter ad omnes nuntium bonum perferatis. Et imperate, inquit, populo ac dicite: Praeparate vobis cibaria, quoniam post diem tertium transibitis Jordanem, et intrabitis ad possidendum terram quam Dominus Deus noster daturus est vobis. Imperate, inquam, utimini imperiosa Spiritus libertate, quoniam ubi Spiritus Domini, ibi libertas, quae nullius pulchritudini aduletur, nullius atrocitatem timeat. Praeparate vobis cibaria, providete fructus dignos poenitentiae; thesaurizate fidem, comportate spem, reponite vobis charitatem. Haec enim cibaria vitae aeternae sunt. Post diem tertium transibitis Jordanem, id est, secundum negotium vel opus diei tertii, de morte ad vitam, de hoste ad amicum, de diabolo transibitis ad Deum. Ego tertia die resurrexi a mortuis, idcirco vos in morte mea terna mersione baptizati, in nomine Patris et Filii, et Spiritus sancti, ut quomodo ego surrexi a mortuis per gloriam Patris, ita et vos in novitate vitae ambuletis (Rom. VI). Haec, inquit, populo imperate, haec dicite, haec imperando, haec dicendo velociter transite. ####  |