| #### CAPUT IX. Quid sit tam secundum litteram, quam secundum sensum spiritualem: |

| #### ####
| #### “Dominus de Sina venit, et de Seir ortus est nobis,” |
#### #### etc. #### Dominus de Sina venit, et de Seir ortus est nobis. Apparuit de monte Pharan. Juxta sententiam litteralem, nobis, inquit, Dominus de Sina venit, et de Seir ortus est nobis, et de monte Pharan apparuit, quia videlicet nobis Judaeis, nobis populo Israel carnali, de his locis per ea quae in his dicta vel acta sunt locis Dominus Deus innotuit, ut recte cantaretur: Notus in Judaea Deus, in Israel magnum nomen ejus (Psal. LXXV). Nam in Sina legem dedit, et montem Seir circumeuntibus, in deserto Pharan consistentibus mirabilia sua ostendit, iram suam et misericordiam suam notam fecit. Porro juxta sensum spiritualem, nobis gentibus Salvator noster Jesus Christus Dei Filius, de Sina, quod interpretatur tentatio, de Sina, inquam, id est de tentationibus suis venit, tentatus enim per omnia pro similitudine absque peccato (Hebr. IV), relictis tentatoribus suis Judaeis post tentationem montis, coronatus gloria et honore resurrectionis, ad nos gentes commigravit. Et de Seir ortus est nobis. Seir pilosus interpretatur, vel hispidus, quo itidem nomine recte Judaei peccatis suis hispidi denotantur. Ergo de Seir ortus est nobis, quia secundum carnem de Judaeis ortus est, sic ad nos gentes transiit, quomodo ad Jacob juniorem translata sunt per supplantationem primogenita fratris ejus Esau (Gen. XXVII). Apparuit et nobis de monte Pharan, quod interpretatur onager sive ferocitas eorum. Onager ferox atque stultus, id est populus Judaicus, de quo et illud in Job recte dictum intelligitur: Vir vanus in superbiam erigitur et quasi pullum onagri liberum se natum putat (Job XI). Ergo quia pullus ille justitiam suam statuere volens, justitiae Dei noluit esse subjectus, et propter hoc ab illis sese abscondens Dominus, gentibus se ostendit, Dei justitiam esurientibus, recte dicamus, quia apparuit nobis de monte Pharan, et cum eo sanctorum millia. Cum illo namque de Judaeis incarnato, et ab eisdem tentatione mortis tentato: cum eo, inquam, nobis venerunt, nobis apparuerunt sanctorum millia, id est omnes sancti quibus repromissus est, a quibus exspectatus et prophetatus est per illum nobiscum propter eamdem fidem, et nos cum illis una facti sumus Ecclesia. ####  |