| #### CAPUT VII. Quod Judaei qui prius lucebant, excaecati sint in passione ejus, et quod ei contra illos dicere conveniat: |

| #### ####
| #### “Obscurentur stellae in caligine noctis illius.” |
#### ####
| #### “Obscurent eum tenebrae, et umbrae mortis, occupet eum caligo, et involvantur amaritudine. Noctem illam tenebrosus turbo possideat, non computetur in diebus anni, nec numeretur in mensibus. Sit nox illa solitaria, nec laude digna. Maledicant ei qui maledicunt diei, qui parati sunt suscitare Leviathan. Obtenebrentur stellae caligine ejus (Job III).” |
#### #### Obscurent eum, inquit, tenebrae et umbra mortis, subauditur in reprobis. Nam in electis dies ille vel nox illa periit. Nimirum in hoc quoque os suum aperuit, data sibi potestate judicium faciendi, ut eumdem diem peccati damnet in reprobis, quem destruxit in electis. Unde et cum dixisset: Qui crediderit et baptizatus fuerit, salvus erit, continuo subjunxit: Qui vero non crediderit condemnabitur (Marc. XVI). Haec, et caetera quae sequuntur relinquimus, quoniam multa sunt, et in B. Gregorii papae Expositionibus, luce clariora redduntur, et tantummodo pauca ex multitudine decerpimus secundum intentionem, qua nunc in laudibus spiritus sapientiae mentem extendere cupimus. Obscurentur, inquit, stellae caligine ejus. Stellae hoc loco tales intelligendae sunt, quales et in Apocalypsi intelligimus, ubi scriptum est: Et cauda draconis trahebat tertiam partem stellarum coeli, et misit eas in terram (Apoc. XII). Stellas namque in terram trahere est eos qui videntur studio vitae coelestis inhaerere, ex amore terreno iniquitate aperti erroris involvere. Tales profecto tunc Judaei fuere, qui cum putarentur Scripturarum lucem habere, seque arbitrarentur stellas esse secundum promissionem quae facta est ad Abraham dicendo: Suspice coelum et numera stellas, si potes, sic erit semen tuum (Gen. XV), cauda draconis antiqui colligati tracti sunt in terram quando in iracundia terrae loquentes, dixerunt: Interficiamus eum, ne forte veniant Romani, et tollant nostrum et locum et gentem (Joan. II). Has ergo stellas intuens, obscurentur, inquit, stellae caligine ejus. Quomodo hoc dixit? Nimirum non tam voce quam facto mirabili, ubi crucifixo illo a sexta hora tenebrae factae sunt super universam terram usque ad horam nonam (Matth. XXVII). Hoc etenim signo dicebatur eis, quod lucem perderent, relinquendi in tenebris, in profundo ignorantiae veritatis. Unde Apostolus: Nolo enim, inquit, vos ignorare, fratres, mysterium hoc, ut non sitis vobismetipsis sapientes, quia caecitas ex parte contigit in Israel (Rom. II), et subinde: O altitudo divitiarum sapientiae et scientiae Dei! quam incomprehensibilia sunt judicia ejus, et investigabiles viae ejus! Quis enim cognovit sensum Domini, aut quis consiliarius ejus fuit (ibid.)? ####  |