| #### CAPUT XXVIII. De conjugio Judae et filiorum ejus. Et quod alienigena Thamar et adulterinus concubitus Judae os Judaeorum gloriantium in carne obstruxerit. |

| #### #### (CAP. XXXVIII.) Eodem tempore descendens Judas a fratribus suis divertit ad virum Odollamitem, nomine Hiram, viditque ibi filiam hominis Chananaei, vocabulo Sue. Et uxore accepta, ingressus est ad eam. Quae concepit et peperit filium, vocavitque nomen ejus Her. Rursum concepto fetu, natum filium vocavit Onan. Tertium quoque peperit, quem vocavit Sela. Quo nato parere ultra cessavit. Dedit autem Judas uxorem primogenito suo Her, nomine Thamar. Fuitque Her primogenitus Judae nequam in conspectu Domini, et ab eo occisus est, etc. Ubique Deus gratiae suae dona circa electos suos ita dispensat ac moderatur, quatenus et justitia fidei sit, unde praedicetur, et praesumptio carnis sit unde non glorietur, ut, juxta Apostolum, omne os obstruatur, et subditus fiat omnis mundus Deo (Rom. III), neque glorietur omnis caro coram illo (I Cor. I). Ecce enim Judaeis carnalibus in carne gloriantibus magnae erat confidentiae, quod patres eorum vocati sunt sancti, et ipsi sanctas habuere conjuges, alienigenas, id est Chananaeorum inter quos habitabant filias abominati, sed ecce os illorum obstruit alienigena Thamar, et adulterinus Judae concubitus, unde duces suos, principes suos, reges suos, prophetas suos, et seipsos emanasse, si dissimulare velint, palam coanguantur. Omnis gloria gentis, cuncta nobilitas populi hujus, ex hoc adulterio profluxit, ut, sicut jam dictum est, omne os obstruatur, et de meritis suis nemo glorietur, sitque solus justus et justificans eum qui ex fide est Deus (Rom. III). Jam quia patet litterae textus in superficie decolor, pulchritudinem spiritus introrsum quaeramus ad honorem ejus qui neminem venit vocare justum, sed omnes peccatores et impios (Matth. IX). Neque enim arbitrandum est quod frustra talibus ex principiis nasci voluerit patres, ex quibus ipse secundum carnem nasciturus erat (Rom. IX), qui est super omnia Deus benedictus in saecula. ####  |