| #### CAPUT VI. |

| #### #### Deinde modulatis, ait, sex psalmis et versu, residentibus cunctis disposite et per ordinem in subselliis, legantur in codice quatuor lectiones cum responsoriis suis, et caetera. Et psalmi et lectiones, et responsoria, et cantica de prophetis, Scripturae sunt, de quibus dicebat: Et illae sunt, quae testimonium perhibent de me (Joan. V), et quoniam oportet impleri omnia, quae scripta sunt in lege, et prophetis, et psalmis de me (Luc. XXIV). Unde enim totus earumdem ordo vigiliarum constructus est, nisi de lege et prophetis, et psalmis, et in novissimo de lectionibus evangelicis? Et quidem aestivis noctibus Dominicis, lectiones ac responsoria, forte putas vel dicas non esse de lege aut prophetis, quoniam sumuntur de libris Regum? Sed illa quoque Scriptura, recte prophetica dicitur, quoniam, ut ait beatus Hieronymus, Regum liber primus et secundus Samuel dicitur, et tam in Regum rebus gestis, quam in prophetarum dictis, multa prophetica Christi mysteria continentur. Tres libros Salomonis, Parabolas et Ecclesiasten, et Cantica canticorum quis intendere nesciat in gratiae vel gloriae Christi sacramentum? Scriptura libri Machabaeorum tota quidem bellica est, verumtamen propheticae veritati consocialiter, et amice conjuncta, quia videlicet, ut prophetiae complerentur, ut gens reservaretur, ex qua Christus secundum promissiones patrum erat nasciturus, multum adjuverunt laboriosi bellatores Machabaei, sicut plenius edixi, in opere, quod scripsi tibi, de Victoria Verbi Dei. Quamvis igitur et Machabaeorum libri, et Judith, et Tobiae, et quae dicuntur hagiographa, suis quaeque, ut ordinata sunt, temporibus, in istis Dominicarum noctium vigiliis legantur, nihilominus recte in toto vigiliarum earumdem ordine illud intendere debemus, quod veraciter dixit ipse: Quoniam necesse est impleri omnia quae scripta sunt in lege Moysi, et prophetis, et psalmis de me, quatenus ex usu psalmorum, lectionum atque responsoriorum, quibus non solum instruitur verum etiam per musicae suavem potentiam potentemque suavitatem schola Dominica naturaliter et utiliter in tali negotio delectatur, sciamus sic fuisse scriptum, et proinde gratulemur quia non est nova sive humana adinventio, haec annuntiatio, quae annuntiata est nobis, qua Christus praedicatur resurrexisse a mortuis. ####  |