| ### DE OPERIBUS SPIRITUS SANCTI ### LIBER QUARTUS ### DE INTELLECTU ###  |

| #### CAPUT PRIMUM. De Spiritu intellectus, quando vel qualibus hominibus datus: qualibus experimento in Petro apostolo sit declaratus. |

| #### #### Glorificato Domino Jesu, et in ipsa ejus glorificatione conditis salutis nostrae sacramentis, de quibus in laudem et gloriam Spiritus sapientiae praecedenti volumine diximus, datus est continuo Spiritus, et in ipso dato ejus primus actu confestim enituit is, qui a Spiritu sapientiae secundus est Spiritus intellectus. Tunc enim aperuit illis sensum, ut intelligerent Scripturas (Luc. XXIV). Quibus autem vel qualibus intelligentiam Scripturarum dedit? Utique non oratoribus, sed piscatoribus, non Scribis, aut Pharisaeis, sed hominibus idiotis et sine litteris. Tanta istis copia sensum aperuit ut omnem scirent veritatem, eruditi non ab homine neque per hominem. Primum, intellectus hoc accepimus experimentum. Viri fratres, ait Petrus, oportet impleri Scripturam, quam praedixit Spiritus sanctus per os David de Juda, qui fuit dux eorum qui comprehenderunt Jesum, qui connumeratus erat in nobis, et sortitus est sortem ministerii hujus (Act. I). Quam Scripturam? Fiat, inquit, habitatio eorum deserta, et non sit qui inhabitet in ea, et episcopatum ejus accipiat alter (Psal. LXVIII, CVIII). Duo nempe testimonia conjunxit, et alterum quidem singulariter de psalmo centesimo octavo: Et episcopatum ejus accipiat alter; alterum vero pluraliter de sexagesimo octavo: Fiat habitatio eorum deserta. Proposuerat autem tantum quidem de uno singulariter: Oportet, inquiens, impleri Scripturam quam praedixit Spiritus sanctus de Juda, sed et hic addidit pluraliter, qui fuit dux eorum qui comprehenderunt Jesum (Act. I). Quid igitur nisi exortam in cordibus Apostolorum intellectus lucem, hoc dicto sentimus? Judam quippe et infelices Judaeos, sicut eodem scelere involutos, sic et simili poenae significat addictos. Quomodo? Videlicet quatenus quod uni Judae contingebat, ut episcopatum ejus accipiat alter, idem et Judaeis contingeret, ut episcopalis eorum habitatio deserta fieret, verumque episcopatum, verum et aeternum sacerdotium populus alter, populus gentium acciperet. ####  |