| #### CAPUT XIII. Quomodo juxta historiam comprobatum sit quod dictum est: |

| #### ####
| #### “Sicut fui cum Moyse, sic ero tecum,” |
#### #### quid sit mystice, quod ####
| #### “aquae Jordanis inferiores descenderunt, et superiores steterunt.” |
#### #### (Cap. III.) Igitur egressus est omnis populus de tabernaculis suis, ut transirent Jordanem, et sacerdotes qui portabant arcam foederis pergebant ante eum. Egressisque Jordanem, et pedibus eorum tinctis in parte aquae (Jordanis autem ripas alvei sui tempore messis impleverat), steterunt aquae descendentes in loco uno, et instar montis intumescentes, apparebant procul ab urbe quae vocatur Adon, usque ad locum Sarthan. Quae autem inferiores erant in mare solitudinis, quod nunc vocatur Mortuum, descenderunt, usquequo omnino deficerent. Juxta litteram si forte quaeras, quid intendens dixisset Dominus, Sicut fui cum Moyse, ita ero tecum (Jos. I); itemque: Hodie incipiam exaltare te coram omni Israel, ut sciant quod sicut cum Moyse fui, ita et tecum sim (Exod. XIV); ecce habes, quia sicut fuit cum Moyse, ut elevante illo virgam suam super mare, auferret illud Dominus, flante vento vehementi, et urente tota nocte, et verteret in siccum, ac divideretur aqua, ingressisque filiis Israel per medium sicci maris, esset aqua quasi murus ad dexteram eorum et laevam: ita et nunc eodem elemento divina potentia suum ad ministerium utens, ad ingressum Josue dividit Jordanem populo incedente, et sacerdotibus qui portabant arcam foederis Domini stantibus super siccam humum. Porro juxta spiritum, ecce plusquam Moyses hic: ecce cum Josue Dominus plus quam cum Moyse fuit. In quo? Videlicet in eo quod steterunt aquae descendentes in uno loco; quae autem inferiores erant, inquit, in mare solitudinis, quod nunc vocatur Mortuum, descenderunt, usquequo omnino deficerent. Aquae inferiores Veteris Testamenti fuere justificationes, de quibus Apostolus cum dixisset: Quod autem antiquatur et senescit prope interitum est (Hebr. VIII), continuo subjunxit: Habuit quidem et prius, justificationes culturae et sanctum saeculare. Tabernaculum enim factum est primum (Hebr. IX), etc. Aquae vero descendentes et sequentes, evangelica fides est, Dei justitia est. Descenderunt aquae inferiores in mare solitudinis, in mare Mortuum, et omnino defecerunt, quia videlicet justificationes carnis, justificationes Judaeorum, cunctae carnales caeremoniae illorum, quae neminem ad perfectum adduxerunt (ibid.), tanquam aqua decurrens ad nihilum devenerunt (Psal. LVII): imo et pro detrimento habendae, et ut stercora (Philipp. III) arbitrandae sunt. Ita in mare Mortuum descenderunt. Quae autem sequuntur, descendentes et venientes desursum aquae vivae, aquae supernae gratiae (Jac. I). Descendentes, inquam, desursum a Patre luminum, ecce in uno loco consistentes, instar montis, intumuerunt, procul apparentes ab urbe, quae vocatur Adom, usque ad locum Sarthan. Adom rubra: Sarthan tribulatio eorum interpretatur. Adom ergo, id est rubra, ipsa est Hierusalem terra: unde, juxta prophetam (Isa. LXIII), tinctis vestibus venit formosus iste verus Josue. Sarthan autem, id est tribulatio eorum, Romanum est imperium, a quo illa Jerusalem per miserandum, imo per meritum tribulata et versa est in excidium. Ab illa Jerusalem usque ad Romanum imperium, aquae Jordanis descendentes, et instar montis intumescentes apparuerunt. Incipientes enim ab Jerusalem, usque in sinum Romanae urbis devenerunt dona Domini, scilicet poenitentia, et remissio peccatorum. Igitur, ut praedictum est, plus cum isto Josue Deus est, quam cum Moyse fuit, altiusque hunc quam illum coram omni Israel principem et salvatorem exaltavit. ####  |