| #### CAPUT 37 |

| #### #### CHRIST. O Judaee, vide ne supervenerit in te illud quod in Psalmo scriptum est: Fiat mensa eorum coram ipsis in laqueum, et in retributionem et scandalum; obscurentur oculi eorum ne videant (Psal. LXVIII); et alibi: Pluit super peccatores laqueos (Psal. X). Dico enim tibi quia peccatoribus popularibus tuis mensa sua, Scriptura sacra, laqueis plena est, maxime propter ipsorum cupiditatem nimiam et insatiabilem avaritiam, propter quam patres tui Christum Dominum Regem Jerusalem sive Sion interfecerunt, regem pauperem, sicut loco jam dicto propheta cum dixisset, Exsulta satis, filia Sion, etc. subjunxit: Ipse pauper et ascendens super asinam (Zach. IX). Scriptura quae est mensa tua, nisi caveas et nisi cupiditatem deponas, illaqueavit te, promittendo, aurum, promittendo argentum, et securitatem Jerusalem. Nunc ergo, dic mihi, quid intelligis, dum legis Sion, dum audis Jerusalem, lapides ne an homines? #### JUD. Homines intelligo, qui tunc tenebant arcem Sion; genus meum, quod tunc habitavit in Jerusalem. ####  |