| #### CAPUT VIII. Quod Jacob pro reproborum parte claudicavit, et pro parte electorum faciem Dei vidit. |

| #### #### Exinde pro parte reproborum claudicat Jacob, juxta illud: Filii alieni mentiti sunt mihi, filii alieni inveterati sunt, et claudicaverunt a semitis suis (Psal. XVII): pro parte autem electorum idem Jacob dicit. Vidi Dominum facie ad faciem, et salva facta est anima mea. Nam revera antequam benedictionem, ut jam dictum est, dedisset legislator, ut videretur Deus deorum in Sion (Psal. LXXXIII), Deum nemo viderat unquam (Joan. I): per illam autem benedictionem effectum est ut videamus nunc per speculum in aenigmate: tunc autem facie ad faciem (I Cor. XIII), cum praesentem finierimus peregrinationem. Unde et non ab re dictum est: Ortusque est ei statim sol, postquam transgressus Phanuel, quod interpretatur facies Dei. Effusa namque benedictione ortus est sol justitiae populo sanctorum, tam mortuorum quam vivorum, dando salutem, ut Zacharias ait, in remissionem peccatorum, per viscera misericordiae Dei nostri, in quibus visitavit nos oriens ex alto. Illuminare his qui in tenebris et in umbra mortis sedent (Luc. I). Praesenti tempore dixit, sedent, nam cum haec diceret, adhuc omnes in tenebris erant, et Deum, ut jam dictum est, nemo viderat unquam. #### (CAP. XXXIII.) Item pro parte reproborum Jacob adorat Esau, et munera offert, infirmum quippe est genus ejus, cunctisque hodie populis imbecillius, et ubique dispersum, multa tributa solvit dominis suis et regibus. Pro parte autem electorum, verbi gratia, quales apostoli fuerunt, ne saltem ad modicum simul cum illo gradi patitur. Parvulos enim, inquit, habeo teneros, et oves ac boves fetas mecum, quas si plus in ambulando fecero laborare, morientur una die cuncti greges. Hic magnae discretionis exemplum est. Parvulus enim est et tener, qui nondum in fide et sapientia perfectus est, et quasi feta ovis, cujus inchoatio vel propositum nondum comprobatum est usu operis. Tales carnalium societate facile corrumpuntur, quorum, juxta prophetam, totum gaudium et laetitia est occidere vitulos, et jugulare arietes, comedere carnes et bibere vinum. Comedamus et bibamus, cras enim moriemur (Isa. XXII). Unde et Apostolus: Corrumpunt bonos mores colloquia mala (I Cor. XV). Bene igitur pater Jacob ejusmodi viatores vel cursores improvidos devitans, Parvulos, inquit, habeo teneros, et oves ac boves fetas mecum, quas si plus in ambulando fecero laborare, morientur una die cuncti greges, quamvis hoc exemplo in bonis quoque operibus uti oporteat, quatenus sic omnia pastor discernat et temperet, ut et fortes sint quod cupiant, et infirmi non refugiant. ####  |