| ### IN GENESIM LIBER QUINTUS. (Gen. cap. XII-XVIII) ###  |

| #### CAPUT PRIMUM. Quod in Abraham tertiae aetatis mundi initium fuerit. |

| #### #### Scrutamini Scripturas, dicit Judaeis ipsa, quam in Scripturis habemus, vita Christus Filius Dei vivi: Scrutamini Scripturas, quia vos putatis in ipsis vitam habere (Joan. V). Quid deinde? Et illae sunt, inquit, quae testimonium perhibent de me (ibid.). Hoc nobis praesenti opere facere propositum est. Et ecce scrutando ad eam partem agri pervenimus, de qua recte dicas: Habet argentum venarum suarum principia (Job. XXVIII), in qua situs est pluribus testimoniorum ejus acervus, argenteus scilicet, ad Abraham patrem credentium, et, secundum nomen suum, patrem multarum gentium, ad quem primum ejusdem beati seminis repromissio facta est. Propter quod et initium est alterius, id est, tertiae aetatis mundi, in qua Christus repromissus est, et lex per Moysen data, cui si crederitis, ait ipse, crederitis forsitan et mihi; de me enim ille scripsit (Joan. V). Hic scientia est, et proinde tertio loco, a spiritu timoris spiritus scientiae ponitur, quia tertia mundi aetate, scientiam maguae salutis et repromissionis sermone et legis conscriptione Deus hominibus tradidit. Hanc igitur aetatem ingressuri, sanctum scientiae Spiritum invocamus, in quo sensu congessit eodem invenire et proferre nos efficiat repositum in hoc agro thesaurum testimoniorum Christi Filii Dei. ####  |