| #### CAPUT XVI. Quod spiritualiter nobis secunda circumcisio futura sit resurrectio carnis. Prima autem nunc fiat in baptismo Christi, et quod culter lapideus Christus sit. |

| #### #### Porro spiritualiter nobis secundae circumcisionis talis itidem est causa. Secundae, inquam, credendo namque in Christum, et baptizati prima circumcisione sumus circumcisi, testante Apostolo cum dicit: In Christo circumcisi estis circumcisione non manufacta, in exspoliatione corporis carnis in circumcisione Christi; consepulti ei in baptismo, in quo et resurrexistis per fidem operationis Dei, qui suscitavit illum a mortuis (Colos. II). Quod et ipsum in Evangelio Christi non sine legis et prophetarum testimonio dixit. Nam lex dicit: Circumcidet Dominus Deus tuus cor tuum et cor seminis tui, ut diligas Dominum Deum tuum in toto corde tuo, et in tota anima tua, ut possis vivere (Deut. XXX) Et propheta dicit: Circumcidimini Domino, et auferte praepulia cordium vestrorum, viri Juda, et habitatores Jerusalem (Jer. IV). Prima itaque circumcisione circumcisi sumus, et prima resurrectione resurreximus, consepulti Christo in baptismo, et exspoliati in operibus carnis, in quo et resurrexistis, inquit, per fidem Dei. Talis igitur, ut praedictum est, nobis secundae circumcisionis causa est. Nos omnes populus acquisitionis, qui sub gratia Christi nati, imo renati sumus, per hoc omne tempus itineris latissimae solitudinis, id est vitae praesentis saeculi, prima quidem circumcisione, de qua jam dictum est, circumcisi, sed secunda circumcisione necdum circumcisi sumus, quia videlicet spiritu mentis nostrae renovati quidem sumus, sed corpore vel carne vetusti adhuc sumus, et quotidie veterascimus, id est corruptibiles adhuc et mortales sumus, et vivendo quotidie magis ac magis ad mortem proficiscimur. Unde idem Apostolus: Corpus quidem, inquit, mortuum est propter peccatum, spiritus vero vivit propter justificationem (Rom. VIII). Ait igitur Dominus ad Josue: ait, inquam, Dominus Deus Pater ad Salvatorem nostrum in illa, de qua dictum est, ejusdem resurrectione: Fac tibi cultros lapideos, et circumcide secundo filios Israel, Faciet Salvator quod jussum est, et circumcidet filios Israel in colle praeputiorum, id est in resurrectione mortuorum. Canente namque tuba mortui resurgent incorrupti, et nos, inquit Apostolus, immutabimur. Omnes enim, inquit, resurgemus, sed non omnes immutabimur. Et exponens quid sit immutari, oportet enim, inquit, corruptibile hoc induere incorruptionem, et mortale hoc induere immortalitatem (I Cor. XV). Hac utique immutatione non omnes immutabimur, soli namque electi ad impassibilitatem resurgemus. Culter lapideus, quo jam semel circumcisi prima resurrectione resurreximus, ac secundo circumcidendi circumcisione secunda, id est carnis resurrectione resurrecturi sumus, sermo Dei est, sermo, inquam, Dei vivus et efficax, et penetrabilior omni gladio ancipiti (Hebr. IV), cujus virtute resurgemus, cujus efficacia cuncta corruptione exspoliabimur. Ergo culter lapideus Christus est: nam sermo Dei Christus. Christus autem ipse lapis vel petra dictus est. ####  |