| #### CAPUT XL. Quid significent cameli, et quae bona Domini ejus, ex quibus secum tulit. |

| #### #### Posuit ergo servus manum suam sub femore Abraham domini sui, et juravit illi super sermone hoc. Hic quoque servus, qui per illum intelligitur, scilicet apostolorum praedicatorum chorus, posuit manum suam sub femore Abraham, profitendo scilicet incarnationis Christi fidem, et juravit super sermone hoc. Juravit, inquam, id est gravi se astrinxit necessitate dispensando mysterium hoc; unde et dicit unus ex his: Nam si evangelizavero, non est mihi gratia: necessitas enim mihi incumbit. Vae mihi est si non angelizavero Si enim volens hoc ago, mercedem habeo. Si autem invitus, dispensatio mihi credita est (I Cor. IX). Ergo vere juravit, qui nisi evangelizaverit, vae illi, eo quod perjurii reus sit. Tulitque decem camelos de grege domini sui, et abiit, ex omnibus bonis ejus portans secum. Sapienter pro re et tempore servus ille senior sic abiit, scilicet cum decem camelis, ex omnibus bonis Domini sui portans secum. Praesentibus namque honoribus debebat instrui puella, ut non parvas viri aut soceri sui sciret speraretque divitias. Sic plane servus jam dictus, id est, praedicator evangelicus, cum magnis missus est muneribus, illis videlicet, de quibus dictum est: Ascendens in altum captivam duxit captivitatem, dedit dona hominibus (Psal. VI). Et: Ipse dedit quosdam quidem apostolos, quosdam autem prophetas, alios vero evangelistas, alios autem pastores et doctores (Ephes. IV). Ita unicuique servorum fidelium data est gratia secundum mensuram donationis Christi (ibid.). Ex his bonis Domini sui Jesu Christi, sive Patris ejus Dei portaverunt secum, ut ex praesentium gloriosa testificatione miraculorum cognosceret ipsa quae petebatur Christo sponsa, quod vere magnus, divesque et potens sit ille in coelo et in terra. Quid porro sibi volunt decem cameli, quos tulit de grege domini sui? Ea nimirum quae graviora sunt legis, qualia delinquentes illi menthae et anethi decimatores recte tali elogio denotati sunt, ut diceretur de illis, culicem liquantes, et camelum glutientes (Matth. XXIII). Idcirco recte decem sunt cameli, quia videlicet decem praeceptis, quae in tabulis scripta sunt digito Dei (Exod. XXXI), continetur omnis vera justitia legis, quam solam servari oportet in Evangelio Christi, rejectis omnibus justitiis carnis, quas Apostolus detrimentum facit pro Christo et arbitratur ut stercora (Phil. III). ####  |