| #### CAPUT VII. An congrue juxta mysticum sensum tatis historicus ordo potuerit a Propheta praeposterari. |

| #### #### Sed dicit aliquis: Etsi petrae interruptio, Christi passionem et manna Christi mensam significavit, paratam nobis in terra salutem, nec sic oportuit historica facta praeposterari ut prius diceret Propheta percussam fuisse petram ut aquae fluerent, et deinde mandatum esse nubibus desuper et manna illis deplutum esse, ut ederent. Nam antequam molestia crucis percuteretur Dominus Jesus Christus, ipse verbo suo januas coeli aperuit, et hoc manna pluit eadem quippe nocte, qua tradebatur, propriis ipse manibus sanctam eucharistiam, ut hoc faceremus nos, ipse consecravit. Ad haec inquam: Non ante passionem suam Dominus noster, sed in ipso suae passionis articulo hoc fecit. Jam enim venditus erat, jam tradebatur, jam tristis erat anima ejus usque ad mortem, jam pavebat, et moestus erat, jam factus in agonia, et orans sanguineas guttas desudabat, jam se, propter certitudinem mortis instantis, in mundo non esse dicebat. Unde et hoc notandum quia cum aliis locis panis hujus, id est, suimet esum necessarium commendaverit, dicendo: ####
| #### “Nisi manducaveritis carnem filii hominis, et biberitis ejus sanguinem, non habebitis vitam in vobis (Joan. VI),” |
#### #### nusquam tamen nobis ostendit, quomodo posset, vel deberet hoc fieri, nisi in hora illa, qua tradebatur, qua, ut jam dictum est, in angustia passionis agonizabat. Cur hoc? videlicet quia passionis ejus opus res et virtus est sacramenti, qua substantia panis et vini in veritatem nobis convertitur corporis ejus et sanguinis. Unde Apostolus: ####
| #### “Quotiescunque enim manducabitis panem hunc, et calicem bibetis, mortem Domini annuntiabitis, donec veniat (I Cor. II).” |
#### #### Sed et illud nemo qui nesciat; prius esse ut invitetur quisque ad fidem Dominicae passionis, quam ad participationem hujus panis, id est, ut prius baptizetur in morte ejus quam ad sanctum altare admissus communicet carni et sanguini illius. Recte igitur sic Propheta historicos actus praeposteravit, ut prius diceret interruptam fuisse petram, ut fluerent aquae, posterius januas coeli apertas, ut homo cibaretur angelorum pane. ####  |