| #### CAPUT VII. Quomodo tres magi, secundum eadem incrementa, myrrham, aurum et thus obtulerint. |

| #### #### Miro autem modo, miro et venerando gratiae dono, cunctos fidei hujus thesauros quos sparsim thesaurizaverant praedicti patres Jesu Christi, simul gentilibus refudit ortus vel adventus ejusdem regis, sicut continuo narrat hoc modo hic evangelista regni Dei: Cum ergo natus esset Jesus in Bethleem Judae, in diebus Herodis regis, ecce magi ab oriente venerunt Hierosolymam, dicentes: Ubi est qui natus est Rex Judaeorum? Vidimus enim stellam ejus in oriente, et venimus adorare eum (Matth. II). Denique gentiles isti simul hominem, regem et Deum Jesum esse confessi sunt verbis, testati sunt muneribus, dicendo enim: Ubi est qui natus est, hominem, dicendo, rex Judaeorum, regem; dicendo, vidimus stellam ejus, Deum esse confessi sunt. Item, apertis vasis suis, offerentes ei munera, auro regem, thure Deum, myrrha hominem mortalem esse testati sunt. Hoc, inquam, mirando simul et venerando gratiae dono gentilibus una inspiratione collatum est quod ternario, ut praedictum est, promissionis incremento, Judaici populi patribus fuerat praeparatum, totiusque fidei Christianae summam, tam voce quam muneribus, de bono cordis sui thesauro protulerunt. ####  |