| #### VERS. 12. |

| #### #### Nescit homo finem suum: sed sicut pisces capiuntur hamo, sicut aves laqueo comprehenduntur; sic capiuntur homines tempore malo, cum eis extemplo supervenerit. Jam et supra diximus, quod dum nesciunt homines ita eis aut angustiae veniant, aut interitus. #### Porro secundum allegoriam sciendum: Regnum coelorum simile esse sagenae missae in mare (Matth. XIII); et econtrario habere sagenam haereticos, per quam pisces capiuntur ad interitum. Sagena eorum est, sermo affabilis, blandum eloquium, simulata aut coacta jejunia, vestis humilis, virtutum imitatio. Quod si coeperint et de superioribus disputare, et in sublime levare os suum, et Dei altitudines quaerere, laqueum ponunt in excelsis. #### Quomodo igitur pisces et volucres capiuntur a tali sagena, et ab istiusmodi laqueo, sic cum multiplicata fuerit iniquitas, et refrixerit charitas multorum, et signa facta fuerint atque portenta; ita ut seducantur, si fieri potest, etiam electi (Matth. XXIV), sciendum est ecclesiasticos quoque viros, qui filii hominis appellantur, et sunt modicae fidei, cito posse corruere. Notandum etiam, quod per totum librum, ubicunque dicitur filii hominum in Hebraeo habet filii hominis, hoc est filii Adam. Et omnis pene Scriptura hoc idiomate plena est, universum genus humanum filios Adam vocans. ####  |