| #### CAPUT IV. De eo quod dicit Apostolus: |

| #### ####
| #### “Quicunque baptizati sumus in Christo Jesu, in morte ipsius baptizati sumus,” |
#### #### et quod Joannes apostolus: ####
| #### “Quia tre sunt, inquit, qui testimonium dant in terra,” |
#### #### etc. #### Cujus sacramenti, id est baptismi Christi ratio non conjecturae humanae verbis discutienda, sed divinae auctoritatis est Scripturis alliganda, Paulus apostolus dicit: Quicunque baptizati sumus in Christo Jesu, in morte ipsius baptizati sumus. Consepulti enim sumus cum illo per baptismum in mortem, ut quomodo surrexit Christus a mortuis per gloriam Patris, ita et nos in novitate vitae ambulemus (Rom. VI). Joannes autem: Quia tres sunt, qui testimonium dant in terra, spiritus, aqua, et sanguis. Et tres, qui tessimonium dant in coelo, Pater, et Verbum, et Spiritus sanctus (I Joan. V). Utriusque sermonis auctoritas, procul dubio divina est, quia nimirum neuter horum, qui haec loquuntur ab homine vel per hominem accipit aut didicit, sed per revelationem Jesu Christi. Et alter quidem unde baptisma processerit, et quid nobis operetur, alter astruit quibus vel quantis testibus id quod in illo agitur, ut ratum sit, defendatur: In morte, inquit, ejus baptizati sumus, consepulti cum illo per baptismum in mortem. Nimirum per revelationem Jesu Christi didicerat hic quod ab homine vel per hominem doceri non poterat, scilicet quid intendens Spiritus sapientiae sic ejusdem Christi mortem disposuerat, ut prius spiritum emitteret, et tunc demum perforato latere ejus sanguis et aqua exiret. Sic enim scriptum est: Ad Jesum autem cum venissent, ut viderunt eum jam mortuum, non fregerunt ejus crura, sed unus militum lancea latus ejus aperuit, et continuo exivit sanguis et aqua (Joan. XIX). Quid enim agebatur, nisi ut in morte ejus baptizaremur nos omnes, quia immundi eramus? Quid, inquam, agebat hic omnium artifex sapientiae Spiritus, nisi artificium struebat ad deludendum humanae substantiae possessorem iniquum diabolum, quatenus illi moreremur, et alteri renasceremur? Testes enim, testes Filio Dei, pro nobis adversus illum componebantur, quos ille alius numerans, quia tres sunt, ait, qui testimonium dant in terra, spiritus, aqua, et sanguis. Spiritus utique quem emisit, aqua et sanguis quem lanceae ictus elicuit: Tres testes hi sunt. Ut quid enim, vel quam ob causam Spiritus sanctus cum spiritu vel anima hominis habitans in habitaculo carnis extrusus est, quantum fieri potuit per injuriam mortis, et ut quid lancea perforatum est latus innocentis, et ejusmodi fluvius exivit, nisi ut cum eisdem aqua et sanguine veniret ad nos irrefragabili aequitate judicii? Testes ergo pro nobis hi sunt, quia non hi sumus ejus cujus eramus, quia mortui sumus illi, cui vivebamus, ubi tribus istis aspersionibus mortui hujus, scilicet spiritu, aqua, et sanguine aspersi sumus ####  |