| #### CAPUT IV. Quod non in una parte agri, sed per totum agrum sacrae Scripturae thesaurus iste, et indignis absconditus, et a dignis sit inventus, vel cito inveniatur. |

| #### #### Qua tandem in parte, vel quibus in partibus agri thesaurus iste absconditus debet inveniri? Nam fortassis hoc quispiam putet, quod in parte seu in partibus, et non in toto agro thesaurus iste absconditus vel demonstrandus sit. Ad haec inquam: Non in partibus, sive per partes, sed in toto, vel per totum, per omnes terminos agri hujus, thesaurus iste absconditus jamdudum inventus et adhuc inveniendus est. Quid illud totum est? Nimirum omne quod ab initio creaturae usque nunc Deus operatus est. Breviter hic percurrere libet terminos agri, distinctiones operum utilium, de quibus omnis Scriptura sancta consistit, jamque promittere quod nusquam in omnibus his desit, per ipsam designata litteram, cooperatio Trinitatis. Primum est creatio coeli et terrae, sequens conditio creaturae angelicae, post haec plasmatio hominis cum benedictione plasmatoris sive Creatoris; deinde post diluvium benedictio reparandi generis humani de hominibus paucis, post haec facta ad Abraham promissio beati seminis, quod est Christus, deinde descensus Dei in Aegyptum ad liberandum populum suum, post haec modus benedictionis, quo peracto tabernaculo Moyses filii Israel benedicere jussus est, deinde sermo qui de aedificanda domo Domini ad David factus est, simulque sacramenta psalmorum et praeconia prophetarum, post haec consolatio sive reversio captivitatis de Babylone. Deinde Machabaeorum victrices pugnae. Per hos omnes terminos extenditur ille ager, et in his omnibus iste thesaurus absconditus est, et ut manifestius dicam, ex istis operibus Dei sancta vetus Scriptura conscripta est, et in singulis horum sanctae Trinitatis comparationem non defuisse certum est et hoc praesenti opere demonstrandum est. Quod cum demonstratum fuerit, subsequetur opus clarissimum Dominicae Incarnationis, Passionis, Resurrectionis atque Ascensionis, et adventus Paracleti Spiritus sancti, quod videlicet opus nostra quantulacunque declamatione tanto liberius tantoque vehementius personare poterit in gloria sanctae Trinitatis, quae ab hinc praedicatione publica per totum mundum coepit annuntiari, quanto pluribus corroborata fuerit testimoniis ex dictis seu rebus gestis praecedentium aetatum saeculi. Igitur ab initio creaturae jam nunc exordiamur cursum suscepti operis. ####  |