| #### CAPUT IX. Quod auctoritate Evangelii processio fiat in die Ascensionis Dominicae. |

| #### #### Quod hac die processionem agimus, illud nobis commendat, quod Dominum nostrum sequi debeamus in ipsum coelum, quo praecursor ipse introiit, per eamdem obedientiae viam, quam ipse, factus obediens usque ad mortem (Philip. II), exemplo suo praemonstravit. Nam et ipse mox ascensurus in coelum, hoc ipsum significare dignatus est, sicut Lucas evangelista refert. Cum enim dixisset Dominus: ####
| #### “Ego mittam promissum Patris mei in vos, vos autem sedete in civitate, quoadusque induamini virtute ex alto (Luc. XXIV),” |
#### #### secutus Lucas adjunxit: ####
| #### “Eduxit autem eos foras in Bethaniam (ibid.).” |
#### #### Eductione illa, quod nos eum sequi debeamus, ut praedictum est, nomine Bethaniae, quod interpretatur obedientia, significavit, quod imitando ejus obedientiam, membra ejus esse, et cum illo omnia verbo virtutis suae portante, ascendere valeamus. Recte itaque de responsoriis, quod magis ad eamdem pertineant eductionem, diligentioris Ecclesiae ordines cantant in hac processione, ut nos responsorium hoc: Eduxit Dominus Jesus discipulos suos foras in Bethaniam, et benedixit eis, quod ex Evangelio Lucae sumptum est. Hoc enim cantando et procedendo nobis invicem loquimur, et commemoramus idipsum, quod illa Dominus eductione significabat, videlicet, quod sequaces ejus de mundo foras exire debeant, sicut jam dixerat illis: ####
| #### “Ego elegi vos de mundo, ut eatis et fructum afferatis (Joan. XV).” |
#### #### Quo eatis? Utique in universum mundum. Nam hoc est quod et tunc ait illis secundum Marcum: Euntes in mundum universum, praedicate Evangelium omni creaturae (Marc. XVI). In quo Judaeos palam percutit vane gloriantes, quod peculiaris populus Dei sint. Nam praeter hoc quod juxta aliquid, ut ait beatus Gregorius , homo omnis creatura est; habet enim esse cum lapidibus, vivere cum arboribus, sentire cum bestiis, discernere cum angelis, praeter hoc, inquam, Judaeos, ut dictum est, percutit, dicendo omni creaturae. Compendio quippe usus est, dicendo, omni creaturae, pro omni homini. Si dixisset, omni homini, reddenda erat ratio, cur non Judaeo soli. Quae autem ratio melior poterat reddi, nisi quia sicut Judaeus creatura Dei est, ita et gentilis? Unde Apostolus ait: An Judaeorum Deus tantum? nonde et gentium? imo et gentium (Rom. III). Pulchre igitur compendio usus est, dicens: omni creaturae, quo nomine simul et omnem exprimit hominem, et praecepti sui justam apponit rationem. ####  |