| #### CAPUT XXXVI. De eo quod in Christo pactum suum cum hominibus Deus fecerit, et quod pacti ejus illud quod cum Noe pepigit, signum fuerit. Et de arcu, qui Graece iris dicitur, id est pax. |

| #### #### In eo Deus pactum cum hominibus pepigit, per Christum Filium suum, quod de illo in cruce moriente nos sibi reconcilians, lavit nos a peccatis nostris in sanguine ejus, deditque nobis per illum sanctum charitatis suae Spiritum, dedicans illum, quo renasceremur, aquae et Spiritus sancti baptismum. Talis namque Christi Filii Dei arcus iste, qui in nubibus apparet, signum est. In eo quippe multi quidem et pene innumeri colores videntur, sed praecipui sunt et magis hi duo apparent, caeruleus et igneus. Caeruleus aquae baptismum quo visibiliter abluimur, igneus Spiritum sanctum significat, quo invisibiliter peccata nostra consumuntur, ut ab utrisque secernamur, et ab illis qui praeterito aquae diluvio perierunt, et ab illis qui futuro ignis judicio perituri sunt. Igitur signum foederis, id est signum Filii Dei, et propter electos judicati et super reprobos judicaturi, arcus iste in nubibus coeli. Et istud quidem signum est in nubibus, quod non adjiciat Deus ultra perdere aquis diluvii omnem carnem; ipse autem Deus, quem nubes suscepit, quique ultra nubes, et super omnes coelos elevatus est, signum aeternae recordationis est in oculis Dei Patris, et in sempiternum memoriale nostrae pacis, ut jam postquam ille in carne sua inimicitias solvit (Ephes. II), firmae sint amicitiae Dei et hominum, non jam servorum, sed amicorum et filiorum Dei. Recte itaque cum dixisset, nequaquam ultra interficietur omnis caro aquis diluvii, addit: neque erit deinceps diluvium dissipans terram, quia nec terra ultra delebitur diluvio aquarum, nec nostra caro post resurrectionem ullo turbabitur diluvio miseriarum vel passionum inundantium. Hoc, inquit, signum inter me et vos et omnem animam viventem, quae est vobiscum in generatione sempiterna. Nam istud quidem signum cum nubibus transibit, ipsum autem foedus, cujus signum est, id est memoriale nostrae redemptionis, in sempiternum permanebit in conspectu Patris in carne Filii ejus, in cicatricibus vulnerum manuum, pedum et lateris ejus. Unde et quia ipse est pax nostra, bene hoc signum foederis Graece dicitur iris, id est pax. Cujus causas ignorantes, curiosi mundi hujus philosophi, dicunt eum fieri causaliter ex objecto solis cavae nubi radios suos infundentis, sed quoquo modo fiat, opus Dei est, non casu, sed ratione, pro signo se exhibens divinae recordationis. ####  |