| #### CAPUT XIII. Item de Melchisedech, et quod Hebraei tradunt hunc fuisse Sem filium Noe. |

| #### #### Apostolus praesentis loci memor: Hic enim, inquit, Melchisedech, qui obviavit Abrahae reverso a caede regum, et benedixit ei, cui decimas omnium divisit Abraham. Primum quidem quia interpretatur rex justitiae, deinde autem et rex Salem, quod est rex pacis, sine patre, sine matre, sine genealogia, neque initium dierum, neque finem vitae habens, assimilatus Filio Dei manet sacerdos in aeternum (Hebr. VII). Haec et caetera quae subjungit idem Apostolus, occasionem suspicionis male intelligentibus praebuerunt, ut putarent hunc Melchisedech non hominem fuisse, sed angelum, aut certe (quod dementius erat) ipsum, qui sub hominis figura visus sit, esse Spiritum sanctum. Verum alii quam multi in hoc unum consenserunt ut dicerent eum hominem fuisse Chananaeum, regem urbis Hierosolymae, quae prius Salem, postea Jebus, ad extremum Hierusalem appellata sit. Nec mirum, inquiunt, si sacerdos Dei altissimi describatur absque circumcisione et legalibus caeremoniis, et genere Aaron, cum Abel quoque et Enoch et Noe placuerint Deo, et victimas obtulerint, et in Job volumine legerimus quod ipse et oblator munerum fuerit et sacerdos, et quotidie pro filiis suis hostias immolaverit (Job I). Verumtamen et aliud Hebraei autumant. Tradunt enim hunc esse primum filium Noe, et eo tempore quo ortus est Abraham, habuisse aetatis annos trecentos nonaginta. Nempe, si per aetates singulas annorum numeros supputes, tot annos, id est, trecentos nonaginta, ab ortu Sem usque ad generationem Abraham invenies. Mortuus est autem Abraham centesimo septuagesimo quinto aetatis suae anno. Ratione igitur deducta, invenietur Sem abnepoti suo decimi gradus Abrahae supervixisse annos triginta quinque. Simulque et hoc tradunt quod usque ad sacerdotium Aaron omnes primogeniti in stirpe Noe, cujus series et ordo describitur, fuerint sacerdotes, et Deo victimas obtulerint, et haec esse primogenita, quae Esau fratri suo vendiderit Jacob. Salem autem non, ut Josephus arbitratur, esse Hierusalem, sed oppidum aiunt esse juxta Schytopolim, quod usque hodie appellatur Salem, de quo in Evangelio quoque legimns: Erat autem Joannes baptizans in Aenon juxta Salim, quia aquae multae erant ibi (Joan. III). Nec differt utrum Salem an Salim nominetur, cum pro voluntate lectorum ac varietate regionum eadem verba diversis sonis atque accentibus proferantur. In isto quoque libro Geneseos scriptum est, quia venit Jacob in Socoth, et ibi fecit sibi domos atque tentoria, et transit in Salem civitatem regionis Sichem quae est in terra Chanaan (Gen. XXXIII). Considerandum quoque est quod Abrahae a caede hostium revertenti, quos persecutus usque Dan, non de via Hierusalem, sed de oppido metropolis Sichem in itinere fuit. Stultum igitur est id quod in typo dicitur, eo quod sacerdotium Christi finem non habeat, sic quosdam referre ad anagogen, ut historiae veritatem auferant. Non enim quod ab Apostolo dictum est, sine patre, sine matre, sine genealogia, sic idem intelligi voluit, quasi Melchisedech absque patre et sine matre fuerit, sed sic dixit eo quod subito introducatur in Genesi occurrisse Abraham a caede hostium revertenti, et nec ante nec postea ejus nomen feratur ascriptum. Dicendo autem, manet sacerdos in perpetuum, affirmat quod Aaron sacerdotium, id est, populi Judaeorum et principium habuerit et finem; Melchisedech autem, id est, Christi, neque initium dierum, neque finem habentis, et in praeteritum et in futurum aeternum sit. ####  |