| #### CAPUT XIV. Epilogus salvationum, quod a verbo promissionis usque ad Nativitatem Christi septies salvatus sit populus ille, de quo oportebat nasci Christum. et hoc pertinere ad sanctae Trinitatis mysterium, quia singulae salvationes factae sunt propter tres sive per tres viros qui inventi sunt in medio eorum. |

| #### #### Ecce quoties gens illa salvata est propter tres viros, qui inventi sunt in medio eorum sub magno sanctae Trinitatis mysterio, sicut jam saepe dictum est. Primo ubi serviebant in Aegypto propter peccatum patrum suorum, qui vendiderant Joseph fratrem suum (Gen. XXXVII), clamantes ad Dominum, exauditi sunt propter illos patres et maximos tres viros. Abraham, Isaac et Jacob, dicente Scriptura: ####
| #### “Ascenditque clamor eorum ad Dominum pro operibus, et audivit gemitum eorum, ac recordatus est foederis quod pepigerat cum Abraham, Isaac et Jacob (Exod. II).” |
#### #### Item cum dixisset ut disperderet eos, propter vitulum quem fecerant, pepercit eis propter eosdem viros, stante Moyse in conspectu ejus in confractione, id est in nimia mentis humilitate, ac dicente: ####
| #### “Cur, Domine, irascitur furor tuus contra populum tuum?” |
#### #### (Exod. XXXII.) ####
| #### “Recordare Abraham, Isaac et Israel servorum tuorum (ibid.).” |
#### #### Deinde cum fecissent duos vitulos, secuti Jeroboam (III Reg. XII), et scissi a domo David, et tribus quoque Juda coluisset deos gentium, et proinde pars utraque juste tradenda esset in captivitatem (II Par. XXVIII); salvata est eadem tribus Juda propter viros tres, qui inventi sunt in medio eorum, ####
| #### “David, Ezechiam, et Josiam, praeter quos omnes peccatum commiserunt, ait Jesus, filius Sirach. Nam reliquerunt legem potentes reges Juda, et contempserunt timorem Domini (Eccli. XLXIX).” |
#### #### Deinde cum in captivitatem ducti communem haberent luctum, juxta illud: ####
| #### “Super flumina Babylonis illic sedimus et flevimus, dum recordaremur Sion (Psal. CXXXVI),” |
#### #### maximum consolationis incrementum adepti sunt per viros tres, qui inventi sunt in medio, Sidrach, Misach, et Abdenego; quia contempserunt iniqui regis imperium, et in medio fornacis ardentis gloriose triumphaverunt. Deinde ubi placuit Deo ut solveretur captivitas, et fundaretur templum quod destructum fuerat, et reaedificaretur ipsa civitas Jerusalem, hoc itidem per viros tres Deus effecit, per quales voluit, et per quales fieri oportuit, scilicet non per ipsos tantum captivos et inopes, sed per eos sub quibus captivi tenebantur reges potentes, Cyrum, Darium et Artaxerxem. Deinde ubi voluit superbissimus Aman delere universum genus Judaeorum. per istos tres salus facta est, Esther et Mardochaeum, et ipsum regem Assuerum. Deinde cum idem agere conaretur diabolus sub regno Graecorum, per trium ducum Judae et Jonathae et Simonis bellicam virtutem ac praeclaram fidem, illius populi reliquiae salvatae sunt. Valde jucundum in istis numeris mysterium, quia septies, sicut hic enarratum est, propter viros tres, sive per viros tres, Deus unus et trinus, id est, quem confitemur et colimus, Pater, et Filius, et Spiritus sanctus, populum illum salvavit et liberavit usque ad implendum verbum promissionis, per quod et nos salvi facti sumus. ####  |