| #### CAPUT XVIII. Quomodo percusserit Philistaeos, ut stupentes suram femori imponerent; et quale usque hodie, secundum haec sit opprobrium Judaeorum. |

| #### #### Quibus ait Samson: Licet haec feceritis, tamen adhuc ex vobis expetara ultionem, et tunc quiescam. Juxta litteram quod dicit hoc est, licet causam meam vindicaveritis comburendo mulierem quondam meam, et patrem ejus, quia illam viro alteri tradidit: tamen ultionem adhuc expetam ex vobis, tanquam non de vindicibus, sed de hostibus meis. Non enim mihi favendo, sed vestram ultionem quaerendo, illos combussistis. Percussitque eos ingenti plaga, ita ut stupentes suram femori imponerent. Stupentes, inquit, videlicet stupore corporis. Non enim mentis, sed corporis stupor est, succisis vel combustis varicibus, geniculares quoque nervos contrahi, sicque sura femori cohaerente tam turpiter, quam misere nates a terra non posse sublevare. Adhuc igitur, inquit, ex vobis expetam ultionem, ut scilicet vulpes supradictae, quarum caudas junxi ad caudas facibus in medio ligatis, non majore mihi ridiculo per segetes vestras nates suas flamma urgente agitaverunt, quam vos ipsi per terram vestram nates vestras rependo trahetis. Et decedens habitavit in spelunca petrae Ethan. Ethan interpretatur fortium. Quanta fortitudine secundum hoc nomen de petra eadem contra hostem promoverit, claret ex subjectis. Sane verus Samson virtutum princeps suis itidem inimicis Judaeis dixerit: Licet haec feceritis, licet facti partes vulpium, et traditi in manus gladii, bellis nihilominus intestinis, et seditionum pertinacia vobismetipsis exitio fueritis in vindictam sanguinis mei: tamen adhuc ex vobis quicunque superestis expetam ultionem. Percutiam vos ingenti plaga, ita ut stupentes suram femori imponatis: ut videlicet, quemadmodum is qui arefactis meatibus sanguinis, contracto femori suram imponit, ad communem hominum staturam assurgere nequit: sic vos captivi in omnes gentes abducti, et opprobrium omnibus effecti, semper diminuti capitis, et minimae conditionis habeamini. Tunc quiescam, id est non omnino vos occidam, quemadmodum dixi in Propheta: Deus ostendit mihi super inimicos meos, ne occidas eos, ne quando obliviscantur populi mei: disperde illos in virtute tua (Psal. LVIII). Haec dixit et fecit, et descendens atque discedens usque hodie habitat in spelunca petrae Ethan. Petrae namque Ethan, petrae fortium, spelunca Ecclesiasticae fidei conscientia est tuta et solitaria, in qua nimirum illa requiescens habitat. ####  |