| #### CAPUT 29 |

| #### ####
| #### “Exierunt, et ascenderunt navim, et illa nocte nihil prendiderunt. Mane autem facto, stetit Jesus in littore, non tamen cognoverunt discipuli, quia Jesus est.” |
#### #### Antequam mane veniret, et Dominus in littore stetisset, laboraverunt quidem, et retia miserunt, sed nihil prendiderunt septem discipuli, quia videlicet ante hoc tempus acceptabile, diemque salutis, qui sole justitiae Christo resurgente a mortuis ortus est nobis, praedicaverunt quidem lex et prophetae, sed non effecerunt salutem totius mundi. Retia quidem miserunt, sed non etiam captos pisces ad littus adduxerunt, quia sacram quidem Scripturam contexuerunt, sed per eas homines ad salutis aeternae portum non eduxerunt. Sed venit mane, et Dominus Jesus stetit in littore, quia post litteram legis, quae nihil ad perfectum adduxit, venit tempus adjuvantis gratiae, et post resurrectionem suam jam immortalis et impassibilis Dominus noster firmiter stare coepit extra fluctus mortalitatis nostrae (Hebr. VII). ####  |