| #### CAPUT XXXVII. Cur dixerit: |

| #### ####
| #### “Benedictiones patris tui confortatae sunt.” |
#### #### Et cur Joseph Nazaraeum appellarit. #### Deus patris tui erit adjutor tuus, et Omnipotens benedicet tibi benedictionibus coeli desuper, benedictionibus abyssi jacentis deorsum, benedictionibus uberum et vulvae. Benedictiones patris tui confortatae sunt benedictionibus patrum ejus, donec veniret desiderium collium aeternorum. Fiant in capite Joseph, et in vertice Nazaraei inter fratres suos. Benedictionibus coeli desuper, et benedictionibus abyssi, id est, in rore coeli, et in pinguedine terrae; benedictionibus uberum et vulvae, id est, in Ephraim et Manasse populosa multiplicitate. Tanquam quaereretur ab ipso, unde scierit, ut diceret: Deus omnipotens benedicet tibi benedictionibus his atque illis, continuo subjunxit: Benedictiones patris tui confortatae benedictionibus patris ejus. Ac si dicat: Benedictionibus Isaac patris mei, sive Abraham, benedictiones istae, quibus nunc ego pater tuus Israel te benedico, utique ita confortatae sunt, ut non dubium finem vel incertum habeant effectum. Benedictionibus, inquam, Abraham sive Isaac, per quos ad me patrem tuum benedicendi jus ac facultas ex Deo haereditaria gratia manavit, benedictiones meae tandiu fortes esse, tandiu consistere jussae sunt, donec veniat desiderium collium aeternorum, id est, Christus, desiderabilis exspectatio omnium justorum. Adeo valent et fortes sunt, ut, secundum illas, non solum tuae posteritatis incrementum, sed et illud venire debeat, et impleri sanctorum omnium desiderium, in quo omnes gentes secundum benedictiones patris mei Abraham benedicendae sunt. Confortatae igitur, et veritatis firmamento subnixae fiant in capite Joseph, et in vertice Nazaraei inter fratres suos. Quod dixerat, in capite Joseph, repetivit dicendo, et in vertice Nazaraei inter fratres suos, scilicet alludens intonsis quondam ejus capillis, quos longa carceris custodia nutrivit, quia videlicet Nazaraeorum est pro voto servare crines (Num. VI), et hoc illi pro Nazaraeo, id est, consecrato recte imputari debet, quia pro sacra castitate hoc passus est. Porro Nazaraeus revera Dominus noster Jesus Christus inter fratres suos est, sanctus quippe sanctorum est, cujus in vertice universae complentur benedictiones patris sui, benedictionibus coeli desuper, benedictionibus abyssi jacentis deorsum, benedictionibus uberum et vulvae, id est, jugiter parientis et lactantis Ecclesiae, ut in nomine Jesu omne genu flectatur coelestium, terrestrium et infernorum (Phil. II). De isto namque sive de capite ejus Propheta dicit in psalmo: Quoniam prevenisti eum in benedictionibus dulcedinis, posuisti in capite ejus coronam de lapide pretioso (Psal. XX). ####  |