| #### CAPUT II. Quod in initio libri hujus decem tentationes obscurius numerentur. |

| #### #### (CAPUT I.) Haec sunt verba quae locutus est Moyses ad omnem Israel trans Jordanem, in solitudine campestri, contra mare Rubrum inter Pharan et Tophel et Laban, et Azeroth, ubi auri est plurimum, undecim diebus de Oreb per viam montis Seir, usque ad Cades Barne. Tanquam diceret: Haec sunt verba quae locutus est Moyses ad omnem Israel, in transitu Jordanis in solitudine campestri, contra mare Rubrum inter Pharan et Tophel, et Laban, et Azeroth, et auri abundantia, undecim dierum iter de Oreb ad montem Seir usque ad Chades Barne. Haec sunt verba, quibus corripuit Moyses filios Israel, pro decem tentationibus, quibus Dominum tentaverunt. Unde Dominus in libro Numerorum dicit: Attamen omnes homines qui viderunt majestatem meam, et signa quae feci in Aegypto et in solitudine, et tentaverunt me jam per decem vices, nec obedierunt voci meae, non videbunt terram, pro qua juravi patribus eorum (Num. XIV). Quas tentationes hic breviter et obscure Moyses enumerat dicens, in solitudine, in qua demonstrat eos, pro aquae penuria, duabus vicibus tentasse Dominum. Sane quod ait, in solitudine campestri, contra mare Rubrum, inter Pharan et Thophel, et Laban, et Azeroth, et ubi auri est plurimum, sic intelligendum: In campestri contra mare Rubrum murmurasse dicuntur filii Israel contra Dominum, quia Moysi dicenti sibi, de verbo Domini peremptos fuisse Aegyptios, non crediderunt, sed potius eos se subsequi timuerunt. Unde dicitur in Psalmo: Patres nostri in Aegypto non intellexerunt mirabilia tua, non fuerunt memores multitudinis misericordiae tuae, et irritaverunt ascendentes in mare Rubrum (Psal. CV). Porro Pharan interpretatur onager; Tophel, stultitia; Laban, album. Quod ita intelligitur, quia similes onagro facti filii Israel, stulte egerunt; tentantes Dominum duabus vicibus super albo, id est super manna. Manna vero album dicitur, sicut et illud in Exodo: Appellavitque illud domus Israel nomen ejus Man, quod erat quasi semen coriandri album (Exod. XVI). De tentationibus eisdem numero decem jam in Exodo dictum est. ####  |