| #### CAPUT XLIII. De Nemrod, quem Josephus eorum principem fuisse asserit qui turrim aedificaverunt. |

| #### #### Horum principem Josephus Nemrod se asserit, de quo superius dicit Scriptura: Et Chus genuit Nemrod. Iste coepit potens esse in terra, et erat robustus venator coram Domino (Gen. X). Potens, inquam, coepit esse in terra, et robustus venator erat, quia prius in populo insuetam tyrannidem quasi venando arripuit, Regnavitque in Babylone, quae ab eo quod ibi confusae sunt linguae turrim aedificantium Babel, appellata est. Babel enim interpretatur confusio. Regnavit autem et in Arach, hoc est in Edissa, et in Achad, quae nunc dicitur Nisibis, et Chalamue, quae postea verso nomine, a Seleuco rege, dicta est Seleucia. De terra illa exivit Assur, et aedificavit Ninivem et Rechoboth civitatem. Ubi non putemus duas urbes esse significatas, sed quia Rechoboth interpretatur platea, ita legendum est: Et aedificavit Ninivem, et plateas civitatis. Dictaque est Ninive a Nino, Beli filio. Interpretatur autem Nemrod tyrannus sive transgressor, significatque diabolum, qui in hoc mundo tyrannidem arripuit, quam et in coelo meditari ausus fuit, dicendo: Ascendam super altitudinem nubium, et similis ero Altissimo (Isa. XIV). Et ob hoc revera exivit proverbium: Sicut Nemrod robustus venator coram Domino, subauditur, sic est omnis qui extollit in altum cornu suum, qui loquitur adversus Deum iniquitatem (Psal. LXXIV). Dum eum exemplo illius celebrare se putat nomen suum, potius sempiternum econtrario conquirit opprobrium. Ipsa quoque civitas sive turris, cujus exstruendae princeps ille fuit Babel, id est confusio, passim in Scripturis spiritualem significat civitatem diaboli, contrariam civitati Dei. Vocatur enim et est illa Babylon meretrix, quae sanguinem sanctorum bibit; et econtra civitas Dei, Hierusalem, id est visio pacis, in qua pacifico et vero Regi in aeternum et ultra conregnabunt omnes pacifici, veri beati, quia vocabuntur et erunt filii Dei (Matth. V). ####  |