| ### CAPUT IV. ###  |

| #### PROEMIUM |

| #### #### Vidit Jacob scalam, de terra usque ad coelum, et ascendentes per eam angelos et descendentes, et desuper innitentem Dominum (Gen. XXVIII), ut lassis manum porrigeret, ut ascendentes suo ad laborem provocaret exemplo, unde et vocatur locus ille Bethel, id est domus Dei, in qua quotidie ascenditur et descenditur. Etenim sancti corruunt si fuerint negligentes, et peccatores pristinum recipiunt gradum si fuerint conversi, et sordes fletibus laverint. Hoc ideo dico, non ut deterream descendentes, sed ut provocem ascendentes. Nunquam jure a malis exemplum sumitur, etiam in saeculi rebus semper a meliori parte incitamenta virtutum sunt. Oblitus propositi, et epistolaris brevitatis, plura dicere ad te cupiebam, frater charissime Gregori. Ad materiae quippe dignitatem, et ad meritum personae tuae parum est omne quod dicitur. Sed redeamus nunc ad Ecclesiasten nostrum. ####  |