| #### CAPUT X. Quare, fixis tentoriis, nomen loci illius Socoth, id est tabernacula, vocavit. |

| #### #### Et Jacob venit in Socoth. Ubi aedificata domo et fixis tentoriis, appellavit nomen loci illius Socoth, id est tabernacula. Quia recentem adhuc spirabat visionem, qua cives illius civitatis viderat, cujus spe manentem hic civitatem (Heb. XIII) habere nolebat, vel in qua visione cum conditore civitatis illius Deo luctatus fuerat, bene locum, quo primum post haec venit, appellavit Socoth, id est tabernacula, videlicet respectu faciei Dei, de qua cognominaverat Phanuel, a cujus gloria peregrimus erat. Tabernacula namque militantium sunt. Unde et contubernales dicuntur milites, qui sub eodem tabernaculo commorantur. Transivitque in Salem urbem Sichimorum, quae est in terra Chanaan, postquam reversus est de Mesopotamia Syriae. Salem civitas ipsa est quae et Sichem. Prius namque dicebatur Sichem, quod antiquius nomen hactenus perseverat, nisi quod corrupto nomine legitur Sichar, ut in Evangelio: Venit Jesus in civitatem quae dicitur Sichar, juxta praedium quod dedit Jacob filio suo Joseph (Joan. IV). De quo praedio protinus subjungitur: Emitque partem agri, in qua fixerat tabernacula, a filiis Hemor patris Sichem, centum agnis. Porro ab Jacob appellata est Socoth. Error oboritur, quomodo Salem Sichem civitas appelletur, cum Jerusalem, in qua regnavit Melchisedech, Salem sit dicta. Aut igitur unius urbs utraque nominis est, quod etiam de pluribus Judaeae locis possumus invenire, ut idem urbis et loci nomen in alia atque alia tribu sit; aut certe istam Salem, quam nunc pro Sichem nominatam dicimus, hic interpretari consummatam atque perfectam, et illam, quae postea Jerusalem dicta est, pacificam nostro sermone transferri. Utrumque enim accentu paululum declinato hoc vocabulum sonat. Tradunt Hebraei quod claudicantis femur Jacob ibi convaluerit et sanatum sit, propterea civitatem eamdem curati atque perfecti vocabulum consecutam. Postquam, inquit, reversus de Mesopotamia Syriae. Hic subaudiendum est, cum secundum votum quod voverat in Bethel, debuisset ire, et quod postmodum fecit ibi altare, vel domum Deo aedificare. Sic enim vovit, fundens oleum super lapidem quem erigebat in titulum: Si reversus fuero prospere, erit mihi Dominus in Deum, et lapis iste, quem erexi in titulum, vocabitur domus Dei (Gen. XXVIII). Postquam ergo reversus est, mature debuit ascendere in Bethel, et vota reddere, quod et paulo post fecit, adversitatibus admonitus, eodem Deo vota sic exigente: Surge et ascende Bethel, et habita ibi, facque altare Deo qui apparuit tibi quando fugiebas fratrem tuum Esau (Gen. XXXV). ####  |