| #### CAPUT II. Quomodo fratres Joseph adorantes, somnium ejus impleverint. |

| #### #### (CAP. XLII.) Audiens autem Jacob quod alimenta venderentur in Aegypto, dixit filiis suis: Quare negligitis? Audivi quod triticum venundetur in Aegypto. Descendite et emite nobis necessaria, ut possimus vivere, et non consumamur inopia. Inopiae magnitudo quanta fuerit, primae patris voces insinuant dicentis. Quare negligitis? etc. Primo, ut excitet et attentos faciat redargutionis manu percutit, deinde narrat quid audierit. Tertio pertonat quid velit: Descendite in Aegyptum, scilicet inquiens brevemque tandem sermonem terribiliter ita concludit, ne consumamur inopia. Descenderunt igitur fratres Joseph, ut emerent frumenta in Aegypto, Benjamin domi retento ab Jacob, quia dixerat fratribus ejus: Ne forte in itinere quidquam patiatur mali. In Benjamin qui erat uterinus frater Joseph, paternus refocillabatur animus, crebris et pene continuis exhaustus singultibus, propter Joseph, de quo patri, ut jam superius dictum est, suspicio non levis esse poterat quod fratrum perisset malitia. Proinde Benjamin domi retentus est ab eodem dicente: Ne forte in itinere quidquam patiatur mali. Cumque adorassent eum fratres sui, et agnovisset eos, quasi ad alienos durius loquebatur interrogans eos: Unde venistis? etc. Primo introitu benevolentiam principis ambientes adoraverunt, id est regio more salutaverunt? Quam autem ob causam adoraverunt? Videlicet ut emendi quae vellent haberent licentiam; nam ut alimenta emerent, idcirco cum saccis suis advenerant, quod facere absque Joseph imperio vel nutu non poterant. Edixerat enim, et hanc legem statuerat Pharao dicens: Ego sum Pharao, absque tuo imperio non movebit quisquam manum aut pedem (Gen. XLI): manum videlicet ad accipiendum, aut pedem efferendum, in omni terra Aegypti. Bene igitur et propria secundum rem futuram imaginatione, haec adoratio per somnium illi praesignata fuerat, quando narrans fratribus dicebat: Putabam ligare nos manipulos in agro, et quasi consurgere manipulum meum et stare, vestrosque manipulos circumstantes adorare manipulum meum (Gen. XLI). Ecce enim revera quodammodo manipuli eorum manipulum ejus adorant, dum non ob aliud ignotum sibi principem Aegypti adorant, nisi quia defecerant manipuli eorum, ille autem de manipulis plenum habebat horreum. Et, ut juxta Pharaonis quoque somnium dictum sit, idcirco adorant, quia spicae illorum tenues et percussae uredine superiorum copiam annorum devoraverant; ille autem per sapientiam spicas plenas atque formosas partim ab illarum edacitate liberaverat, et in horreis recondiderat. Stabat namque et sublimis erat manipulus Joseph, circumstantes autem humiles manipuli fratrum manipulum ejus adorabant. ####  |