| #### CAPUT XII. Quod onera quae sequuntur, inter quae onus deserti maris, etc., quae secundum ordinem numerantur, cuncta persequi, neque nostrae facultatis, neque praesentis propositi sit. |

| #### #### (CAP. XIII.) Sequuntur onera, de quibus in exordio prophetae, imo evangelistae hujus dictum est (Isa. IX): Onus Babylonis, onus Moab, onus Damasci, onus Aegypti, onus deserti maris, onus Duma, onus in Arabia, onus vallis Visionis, onus Tyri, onus jumentorum austri. Et decem quidem sunt, sed in principio novem numeravimus, quia videlicet onus deserti maris, non aliud est quam onus Babylonis. Dubium hoc esset, nisi praescripto onus deserti maris, in consequentibus ejusdem capituli legeremus, Babylon dilecta posita est mihi in miraculum (Isa. XXI). Et iterum: Cecidit Babylon, et omnia sculptilia deorum ejus contrita sunt in terram (ibid.). Et supra: Ascende Elain, obside Madai (ibid.). Mare autem propter multitudinem habitantium dicitur. Horum sub nominibus universae partes nomini Christi, et sanctae civitatis ejus Hierusalem coelesti, adversantes condemnentur sicut in exordio diximus. Quae videlicet partes, imo scissurae quasi novem sunt, decimamque unius fidei catholicam Ecclesiam impugnant, quia multi sunt, et ideo per novenarium intelligendi numerum, cui unum si addatur, fit unitas secunda sive decena, id est denarius. Onus vallis Visionis, onus est Hierusalem, quae et ipsa multis Scripturarum locis inter gentes reputatur, quia non parum coelesti Hierusalem adversata est, quippe quae et prophetas ad se missos, et ipsum Dominum prophetarum occidit. Idcirco nunc dicitur vallis, quia non est ea de qua scriptum est: Fundamenta ejus in montibus sanctis (Psal. LXXXVI), vallis autem Visionis, quia videntium, id est prophetarum, seminarium fuit. Haec prosequi, neque nostrae facultatis, neque nostri propositi est. Septem tantummodo periochas distinguere, breviterque percurrere proposuimus, quibus evangelica fides recapitulando, non tam prophetatur quam evangelizatur. Quinque ex his transegimus, sextam duce Spiritu sancto, jam nunc ingredimur. ####  |