| ### LIBER TERTIUS. ###  |

| #### CAPUT 1 |

| #### #### CHRIST. Praecedente disputationis nostrae breviculo satis demonstratum esse arbitror, quod carnalia legis sacrificia non jussa, sed permissa; non postulata fuere, sed ultro ab hominibus illata. Unde ne adhuc dubites, recole quis primus fuerit litator ejusmodi sacrificii; et vide utrum jussus, Scriptura teste, litaverit, an non. #### JUD. Abel primus litator fuit, sicut scriptum est: Fuit autem Abel pastor ovium, et Cain agricola; factum est autem post multos dies ut offerret Cain de fructibus terrae Domino munera; Abel quoque obtulit de primogenitis ovium gregis sui, et de adipibus eorum (Gen. IV). Et quidem neutrum illorum lego jussum esse ut offerret; verumtamen prius placuit Domino sacrificium de primogenitis ovium; respexit enim Dominus ad Abel, et ad munera ejus (ibid), quam oblatio de fructibus terrae, cujuscunque generis fuerint: sequitur enim: Ad Cain vero, et ad munera ejus non respexit (ibid.). ####  |