| #### CAPUT V. Dominica quinta post Pentecosten. |

| #### #### In evangelio quintae Dominicae narratur quia, laxatis ad imperium Domini retibus in capturam conclusaque piscium multitudine copiosa, et retia rumpebantur, et impletae sunt naviculae, ita ut mergerentur (Luc. V). Per hoc illud significatum est quia, carnalium turbis Ecclesiam complentibus et super numerum multiplicatis, tumultus et dissensiones orirentur, et non solum ebriosorum, raptorumque subintroeuntium malis moribus, Ecclesiae navicula premeretur, sed haereticorum quoque disceptationibus rete fidei disrumperetur. Propter hoc illa magni piscatoris nostri Petri apostoli lectio, opportune praemittitur, pisces suos ad unitatem, et pacem cohortantis, et dicentis: Omnes unanimes estote, patientes, fraternitatis amatores, misericordes, modesti, humiles, non reddentes malum pro malo, neque maledictum pro maledicto (I Pet. III), videlicet quia per hoc tumultus crescit, et seditio convalescit. Et post pauca: Sed etsi quid patimini propter justitiam beati (ibid.), etc. In hujusmodi periculis constitutae Ecclesiae voces sunt caeterae partes officii. Introitus: Exaudi, Domine, vocem meam (Psal. XXVI). Amplius autem Graduale, Protector noster, aspice, Deus (Psal. LXXXIII), sensui supradicto consonat. Sumptum est enim de psalmo habente in titulo: Pro torcularibus. Quo nomine praesentem Ecclesiam designari dubium non est, ubi electi reproborum tot scandala patiuntur ut, juxta evangelicam similitudinem, quasi rete tumultu piscium rumpi videatur. Quorum schismata quisque cavens, dicit in offerenda: Benedicam Dominum qui mihi tribuit intellectum (Psal. XV). Et in communione: Unam petii a Domino (Psal. XXVI), id est non scissuras mentium, sed unitatem fidei. ####  |