| #### CAPUT II. Quid jam tertio Dominus locutus sit Josue. |

| #### #### (CAPUT I.) Et factum est, ut post mortem Moysi servi Domini loqueretur Dominus ad Josue filium Nun ministrum Moysi, et diceret ei: Moyses servus meus mortuus est. Surge, et transi Jordanem istum, tu et omnis populus tecum, in terram quam ego dabo filiis Israel. Omnem locum quem calcaverit vestigium pedis vestri dabo vobis, sicut locutus sum Moysi. A deserto et Libano usque ad flumen magnum Euphraten omnis terra Hethaeorum, usque ad mare magnum contra solis occasum erit terminus vester. Nullus vobis poterit resistere cunctis diebus vitae tuae. Sicut fui cum Moyse, ita ero tecum, non dimittam nec derelinquam te: confortare et esto robustus. Tu enim sorte divides populo huic terram pro qua juravi patribus eorum. Hoc jam tertio factum est, ut loqueretur Dominus ad Josue. Primo ad illum, vel super illo locutus est, cum, sicut habemus in extremis partibus libri Numeri, dixit ad Moysen: Tolle Josue filium Nun, virum in quo est spiritus Dei, et pone manum tuam super eum. Ad verbum ejus egredietur et ingredietur ipse, et omnes filii Israel cum eo, et caetera multitudo (Num. XVII), et reliqua. Secundo locutus est ad eumdem, cum, sicut habemus supra, scribente Moyse canticum et docente filios Israel, praecepit Dominus Josue filium Nun, et ait: Confortare, et esto robustus. Tu enim introduces filios Israel in terram quam pollicitus sum, et ego ero tecum (Deut. XXXI). Tertio, ut praedictum est nunc in exordio voluminis, loquitur ad eum, Moyses, inquiens, servus meus mortuus est: surge, et transi Jordanem istum, tu et omnis populus tecum, etc. In manifesta historiae littera latentia, sed clarissima spiritus scrutemur mysteria. ####  |