| #### CAPUT 6 |

| #### #### CHRIST. Non ego sensu meo Scripturas involvo, sed tibi ostendere cupio quia, sicut Ezechiel vidit et scripsit, rota est in medio rotae (Ezech. I), id est Scriptura evangelica, quam tu non accipis, stat fundata in manifesta auctoritate veteris Scripturae, legalis et propheticae. Scio quod in isto gravaris, et abhorres quod tibi ad videndum ingeritur; etenim istud quoque non tacuit aut ignoravit propheta jam dictus; nam statura quoque, ait, erat in rotis, et altitudo et horribilis aspectus (ibid.). Nunc ad illud revertar quod ex adverso interrogaveras. Dixisti enim: Ubi ille, quem crucifixerunt patres mei, sacerdos demonstratus est? ubi in sacerdotem consecratus fuit? ubi sacrificium obtulit? Ego autem dico, et dixi tibi quia nusquam in ordine Aaron sacerdos fuit, aut esse debuit; sed in ordine vel secundum ordinem Melchisedech. Quod nisi fecisset, nisi ad illum ordinem transisset, quomodo juramentum Domini staret, quem mentiri impossibile est? Nam cum juramento dixit Dominus: Tu es sacerdos in aeternum secundum ordinem Melchisedech. Si non esses cordis nimium duri et aversi, saltem propter hoc, quia Dominus juravit, sentires et consentires sic oportuisse omnia fieri quomodo Jesus Christus fecit. Qua enim nocte tradebatur, accepit panem, et gratias agens fregit, et dixit: Accipite et manducate, hoc est corpus meum quod pro vobis tradetur: hoc facite in meam commemorationem. Similiter et calicem, postquam coenavit, dicens: Hic calix novum testamentum est in meo sanguine. Hoc facite in meam commemorationem, quotiescumque bibetis (I Cor. XI). Ibi sacerdotio functus est secundum ordinem Melchisedech, post esum agni faciens sacrificium panis et vini. Ubi completum est desiderium omnium sanctorum, qui non habentes sacrificium sufficiens ad expiandum peccatum, praeparaverunt sacrificare quod potuerunt: de quibus et Jacob in benedictionibus Joseph: Benedictiones, inquit, patris tui confortatae sunt benedictionibus patrum ejus, donec veniret Desiderium collium aeternorum (Gen. XLIX) . Hoc facientes sive sumentes nos competenti antidoto curamus servato ordine justitiae, ut quia crediderunt homines primi illud quod non videbant: scilicet, pomo illi, secundum dictum serpentis, virtutem inesse effectivam divinitatis, sive divinae similitudinis, illud comedendo mortui sunt. Credamus nos econtra illud quod non videmus carneis oculis, scilicet sacrificio panis et vini, secundum dictum Filii Dei, veritatem inesse carnis et sanguinis ejus, ut comedendo vivamus, consecuti per hoc remissionem peccatorum. #### JUD. Forsitan hoc itidem dices mihi de sacrificio illo panis et vini, quod de Baptismo dixisti mihi? scilicet quod virtus ejus ad inferos descenderit, et omnes, qui illic erant, eodem cibo refecti sunt et potu. ####  |