| #### CAPUT XVIII. Quod qui Moysi in flamma ignis, ipse gladium tenens Josue apparuit, quid mystice significet. |

| #### #### Cum autem esset Josue in agro urbis Hiericho, levavit oculos suos, et vidit virum stantem contra se et evaginatum gladium tenentem. Perrexitque ad eum, et ait: Noster es, an adversariorum? Qui ait: Nequaquam. Sed sum princeps exercitus Domini et nunc venio. Juxta historiam, quemadmodum transistus Jordanis, ita et hoc ad illud promissum pertinet quod dictum est, sicut fui cum Moyse, ita ero tecum. Ac deinceps: Hodie incipiam exaltare te coram omni Israel, ut sciant sicut fui cum Moyse, ita et tecum sum. Moysi namque apparuit Dominus in flamma ignis de medio rubi: huic autem tanquam vir praeliator stans, et evaginatum gladium tenens, unicuique juxta rerum sequentium proprietatem figuras vel formas competentes praeostendens, illi videlicet splendida facturo miracula, ignis apparuit, ut jam dictum est: vidi, inquiens, afflictionem populi mei in Aegypto, et clamorem ejus audivi, et descendi liberare eum, huic, mox cruenta bella facturo, evaginatum gladium tenens apparet: princeps. inquiens, ego sum exercitus Domini, et nunc venio. Utrique magnum commendans humilitatis praesidium, sine qua nunquam acceditur ad Dominum, tam huic quam illi. Solve, inquit, calceamentum tuum de pedibus tuis, locus enim in quo stas sanctus est (Exod. III). Sed jam, ut coeptum prosequamur mysterium, illic primus, hic secundus Salvatoris nostri figuratur adventus. Secundo namque filiis Israel circumcisis adest, evaginatum tenens gladium, princeps exercitus Domini, quia videlicet nobis secunda, id est corporum resurrectione immutatis, judicium arripiet manus Domini, judex, inquam, vivorum et mortuorum apparebit Christus Filius Dei. Qui et in cantico Deuteronomii de hoc ipso gladio suo dicit: Si acuero, ut fulgur, gladium meum, et arripuerit judicium manus mea, reddam ultionem hostibus meis (Deut. XXXII). Nec vero solus ipse princeps exercitus Domini, sed et ipsi, cum quibus ad judicium veniet, seniores populi sui, judiciarios habebunt gladios in manibus suis. Unde et Psalmista canit: Exaltationes Dei in gutture eorum, et gladii ancipites in manibus eorum (Psal. XLIX). Nationes ipsae in quibus vindicta facienda est, vel populi in quibus faciendae sunt increpationes, per urbem Hiericho signantur, de qua et protinus subditur. ####  |