| #### CAPUT VI. Quod adversus peccatum, quod erat contra nos testimonium diaboli, tres pro nobis testes in terra sint, Spiritus, aqua, et sanguis; et tres in coelo, Pater, Verbum et Spiritus sanctus, et cum istis cibus et potus corporis et sanguinis Christi. |

| #### #### Illud sane sciendum quia contra nullum hominem, nec contra infantem, cujus unius diei vita est super terram, minus quam unum habet diabolus testimonium. Nam infans qui hodie natus est, nimirum in Adam natus est, et originali peccato obnoxius est. Neque enim fas est sive jus, ut filius post patrem judicatum, praesertim qui post adjudicationem ejusdem patris natus est, haereditatem obtineat qua pater ejus juste privatus est. Ergo infans, qui hodie natus est, in regno Dei nihil habet, nam contra illum saltem unum unius peccati accusator testimonium habet. At vero, qui jam grandaevus ad baptismi gratiam accedit, tot tantisque diabolus contra illum uti habebat testimoniis, quanta vel quam multa originali actualia peccata conjunxit, non ut judicaretur si non crederet; qui enim non credit jam judicatus est, sed ut debitas pro singulis poenas exsolveret. Econtra, qui ad Christi gratiam confugit, non minus quam septem testibus defenditur, aut defendi potest. Nam tres sunt qui testimonium dant in terra, spiritus, aqua, et sanguis. Et tres sunt qui testimonium dant in coelo, Pater, et Verbum, et Spiritus sanctus. Septimus testis cibus et potus est corporis et sanguinis Christi, qui et propria quadam positione, contra testimonium stat peccati originalis, quia videlicet peccatum illud cibus fuit sumptus ad perniciem, hoc sacramentum cibus est datus ad salutem. De singulis testibus his, nunc ordine dicemus. ####  |