| #### CAPUT 9 |

| #### #### CHRIST. Non ego facio, sed factam invenio magnam secundum verba praescripta distantiam inde commonitus respexi diligentius ad ipsam legis scripturam, et inveni ipsam, in quo tibi quoque demonstrare possim sententiam. Vocem Domini, sive viam, quam praecepit, quam mandavit, ecce habes in Exodo ante reatum vituli conflatilis, quem fecerunt et adoraverunt. Non, inquit, habebis deos alienos coram me, etc. usque omnia quae dixi vobis custodite? et per nomen externorum deorum non jurabitis, neque audietur ex ore vestro (Exod. XX;--- XXIII). Haec sunt praecepta et judicia, quae faciens homo vivet in eis, ait ipse Dominus. Porro post haec, cum moram faceret Moyses in monte cum Domino, loquens Dominus ad Moysem, durissimum posuit super eos jugum legis caeremoniarum propter reatum, ut jam dictum est, vituli quem fecerunt. Hinc ipse Dominus per Ezechielem loquitur: Ejeci ergo eos de terra Aegypti, et eduxi in desertum, et dedi eis praecepta mea; et judicia mea ostendi eis, quae faciat homo, et vivat in eis (Ezech. XX). Et subinde: Iterum levavi manum meam in eos in solitudine ut dispergerem illos in nationes, et ventilarem eos in terras, eo quod judicia mea non fecissent, et praecepta mea reprobassent, et Sabbata mea violassent, et post idola patrum suorum fuissent oculi eorum. Ergo et ego dedi eis praecepta non bona, et judicia in quibus non vivent, et pollui eos in muneribus suis, cum offerrent omne quod aperit vulvam, propter delicta sua (ibid.). Considera praecepta quae prius dederat, et judicia quia valde bona sunt, quorum summa est: Quod tibi non vis fieri, alii me feceris (Tob. IV), sive quaecunque vultis ut faciant, vobis homines, et vos eadem facite illis (Matth. VII): et praecepta quae deinde dedit, quia non quidem mala, verumtamen non bona fuerunt; quia neque portari potuerunt, neque vitam hominis in semetipsis habuerunt. Quomodo enim viveret homo in sanguine, vel pro sanguine brutorum pecorum, pro observatione mundorum sive immundorum animalium, leprae et non leprae hominis, vestium atque domorum, caeterorumque talium, quae maxime in Levitico scripta sunt? #### JUD. Ante illum, quem dicis, reatum vituli, holocausta et victimas pacificas obtulit ipse Moyses. Sic enim ibidem scriptum est: Scripsit autem Moyses universos sermones Domini, et mane consurgens aedificavit altare ad radices montis, et duodecim titulos per duodecim tribus Israel, misitque juvenes de filiis Israel, et obtulerunt holocausta, immolaveruntque victimas pacificas Domino, vitulos duodecim (Exod. XXIV). ####  |