| #### CAPUT 16 |

| #### ####
| #### “Et interrogaverunt eum discipuli sui: Rabbi, quis peccavit, hic, aut parentes ejus, quod caecus natus est?” |
#### #### Non otiose hoc interrogant discipuli Salvatoris. Nam revera parentum culpa vitiosi interdum solent procreari. Verbi gratia: Per singulos menses gravia atque torpentia mulierum corpora, immundi sanguinis effusione relevantur. Quo tempore si vir coierit cum muliere, dicuntur concepti fetus vitium seminis trahere, ita ut leprosi et elephantiaci ex hac conceptione nascantur, et foeda in utroque sexu corpora, pravitate vel enormitate membrorum, sanies corrupta degeneret. Unde Propheta Ezechiel in descriptione justi viri, cum inter caetera dixisset, ####
| #### “et uxorem proximi sui non violaverit,” |
#### #### addidit, inquiens: ####
| #### “et ad mulierem menstruatam non accesserit (Ezech. XVIII).” |
#### ####
| #### “Respondit Jesus: Neque hic peccavit, neque parentes ejus, sed ut manifestentur opera Dei in illo.” |
#### #### Quantum ad litteralem sensum sua Dominus noster gravitate levitatem nostram compescit, ne quoties cum hujusmodi privatione membrorumque aliqua diminutione sive deformitate natos aliquos conspicimus, nostram in illis carnem despiciamus, temerarium jactantes judicium, quod vel propter suam, vel propter parentum propriorum culpam hoc evenerit; sed cunctos venerantes, ministremus illis, tanquam revera membris Christi, qui dicturus est nobis, ####
| #### “Quandiu uni ex minimis meis fecistis, mihi fecistis (Matth. XXV),” |
#### #### et recordemur, in talibus solere manifestari opera Dei, per gratiam curationum, ad aedificationem Ecclesiae Christi. Quantum autem ad mysticum intellectum, peccaverunt quidem primi parentes, ut caecum nasceretur genus humanum, verum ut Judaico populo per justitiam Creatoris illustrato, in caecitate ignorantiae Gentilitas relinqueretur, non peccavit ipsa Gentilitas, neque parentes ejus. Si enim propter peccata sua, vel parentum suorum gentilitatem in tenebris relictam dicat quis, consequitur ut Judaicum populum vel parentes ejus dicat pro suis electos fuisse meritis. Sed contra dicit Paulus, his verbis loquens de patribus, ####
| #### “Non solum autem illi, sed Rebecca ex uno concubitu habens Isaac patris nostri. Cum enim nati nondum fuissent, aut aliquid egissent boni aut mali, ut secundum electionem, propositum Dei maneret, non ex operibus, sed ex vocantedictum est ei, quia major serviet minori, sicut scriptum est (Malach. I): Jacob dilexi, Esau autem odio habui (Rom. IX).” |
#### #### Ad ipsos autem filios dicit Moyses in Deuteronomio: ####
| #### “Scito igitur quod non propter justitias tuas Dominus Deus tuus dederit tibi terram hanc optimam in possessionem, cum durissimae cervicis sis populus. Memento, et ne obliviscaris quomodo ad iracundiam provocaveris Dominum Deum tuum (Deut. IX),” |
#### #### etc. Igitur neque gentilium populus plus peccavit, neque parentes ejus, ut caecus nasceretur; sed cum omnes tam Judaei quam Gentiles essent ex una praevaricationis massa, patres Judaeorum nullis praecedentibus meritis per gratiam electi, patres Gentilium, vel ipsi Gentiles per justitiam usque ad tempus suum fuere neglecti, ut in illis tempore suo mirabilius manifestarentur opera Dei. Et protinus subjungitur: ####  |