| #### CAPUT 12 |

| #### ####
| #### “Postea invenit eum Jesus in templo, et dixit illi: Ecce sanus factus es, jam noli peccare, ne deterius tibi aliquid contingat.” |
#### #### Interim dum turba est in loco, et Judaei de Sabbato suo calumniantur, is qui sanus effectus est, templum ingreditur, ubi videat Jesum, vel videatur a Jesu. Quia videlicet dum ab haereticis vel pseudoapostolis pulsatur quaestionibus novus credentium populus, necessitate urgente Scripturarum thesaurus discutitur, et fidei veritas aperitur, et ita in pace Ecclesiae, qui fuerant hospites et advenae, jam cives sanctorum, jamque domestici Dei conversantur (Ephes. II). Non enim deerant hospitibus istis, vel advenis ardentis dona naturae, praeclara scilicet ingenia, quae Spiritu sancto adjuta, ex lectione Scripturarum via recta possent templum veritatis adire, ubi certa fide offerrent victimas justitiae. Nam quemadmodum ignis interdum consopitus, suisque cineribus obrutus, flatu agente recandescit, et quanto vehementius urgetur, tanto efficacius convalescit, sic eadem novae Ecclesiae bona indoles, quanto plures et majores adversantium lites pertulit, tanto magis profecit, et tanto Scripturarum notitia praeclarius enituit. ####  |