| #### CAPUT 16 |

| #### #### Item si mysticum sensum hic in istis numeris attendere libet, quando in tentationibus subvenit, sive a perfectione boni operis sive a fide quoque sanctae Trinitatis, ut persecutionibus exturbatos visitet, grandem cursum suae dignationis perficit, et a longe dejectos in profundum animos de longinquo aeternae stabilitatis suae littore, auxiliatrix gratia procurrit. Nam viginti quinque stadiorum numerus, cum totus sit quadratus ex quinario in se ducto compositus (quinquies enim quinque viginti quinque faciunt) perfectionem boni operis intrinsecus significat, quod quinque sensibus corporis perficitur, et quinque libris Moysi commendatur. Tricenarius autem numerus, quem secunda unitas, id est, denarius perficit, tertio repetitus, evangelicam Trinitatis fidem recte figurat. Itaque dum Christiano vi persecutionis vel occultae tentationis a bono opere depulso Christus subvenit, quasi viginti quinque stadiis elongato et abstracto subvenit: cum autem ei, qui fidei quoque damna incurrit, miseratus appropinquat, quasi triginta stadiis longe jactatam naviculam liberat. Et timuerunt, inquit, imo prae timore clamaverunt juxta alium evangelistam, quia putaverunt, quod phantasma esset. ####  |