| #### CAPUT 2 |

| #### #### Haec sunt, venerande Pater, quae mihi de animae salute, et consilio a charitate vestra expediri cupio, in quo non solum mihi, sed et multis utriusque sexus, qui mecum ista efflagitant, proderitis, et si quae sunt, quae his rebus dubitationem generant, vestra diligentia subtiliter enodet, quae et brevitatis gratia praetereunda putavi, et quia disertum interrogo qui hoc facilius quam ego advertere nostis. Peto etiam si dilectioni vestrae placet, ut apologeticos vestros, quos illustribus scripsistis viris, nobis mittere velitis, quoniam cum in Matthaeo locus ille venisset: Fiat voluntas tua, sicut (Matth. VI), etc., invenimus calumniatoris vestri sententiam, quam tota libertate praeceptor meus respuit, et in vestram pedibus ut dicitur ingressus est. Verum quanquam uterque nostrum libros eosdem vestros, dum adhuc essetis Leodii legissemus (nam illuc propter vos et opera vestra de Stabulans veneramus), tamen eorum sententiam non facile totam tenere potuimus; sed hoc memoriter habemus, subtili vos ratione et rationabili subtilitate vicisse, nullam in voluntate Dei diversitatem vel duplicitatem accidere. Si haec vobis quidem parva, mihi vero grandia meruero, animabitis me forsitan illa quaerere de quibus dignum sit vestram excellentiam respondere, in quibus mea et mei similium tenuitas possit proficere. Valete. ####  |