| #### CAPUT XVII. De generationibus Esau patris Edom. |

| #### #### (CAP. XXXVI.) Hae sunt generationes Esau patris Edom in monte Seir, et haec nomina filiorum ejus. Esau et Edom et Seir, unius hominis nomen est, et quare varie nuncupetur, supra dictum est. Eliphaz filius Ada uxoris Esau, iste est Eliphaz, cujus Scriptura recordatur in Job volumine (Job. II). Quod autem sequitur: Isti duces Horraeorum qui imperaverunt in terra Seir, altius repetivit; jam enim enumeraverat filios Esau, et exponit qui ante Esau principes fuerunt Horraeorum, qui in lingua nostra interpretantur liberi. In Deuteronomio manifestius legitur quomodo venerunt filii Esau, et interfecerunt Horraeos, ac terram eorum haereditate possederunt (Deut. IV). Idcirco autem Horraeorum recordatur, quia primogenitus filiorum Esau, ex filiabus eorum acceperat concubinam Theman, et ex ipsa natus est Amalec. Quod autem dicitur Theman, Cenez, et Amalec, etc., sciamus postea regionibus Idumaeorum ex his vocabula imposita. Iste est, inquit, Ana qui invenit aquas calidas in solitudine, cum pasceret asinos Sebeon patris sui. In Hebraeo scriptum est: Iste est qui invenit haimim. Multi putant illum, dum pascit asinos patris sui in deserto, aquarum congregationes reperisse, cujus rei inventio in eremo difficilis est. Nonnulli putant aquas calidas, juxta Punicae linguae viciniam, quae Hebraeae contermina est, hoc vocabulo significari. Sunt qui arbitrentur onagros ab hoc admissos esse ad asinos, et ipsum istiusmodi reperisse concubitum, ut velocissimi ex his asini nascerentur qui vocantur haimim. Plerique putant quod equarum greges ab asinis in deserto ipse fecerit primus ascendi, ut mulorum inde, contra naturam, nova animalia nascerentur. ####  |