| #### CAPUT XVII. Quod non secundum quantitatem portionis corporis aut sanguinis Christi, alius plus, alius minus colligat de gratia Spiritus sancti. |

| #### ####
| #### “Nec qui plus colligerat habuit amplius, nec qui minus paraverat, reperit minus,” |
#### #### etc. Hoc pro virtute cibi et spiritualis potus, id est corporis et sanguinis Christi, sciendum et firmiter tenendum est, quia non pro quantitate portionis, quam ore percipit, secundum visibilem speciem panis et vini, alius plus, alius minus consequitur de gratia Spiritus vivificantis, sed singuli juxta id quod possunt edere, congregant, id est, quod possunt credere remissionem peccatorum percipiunt, et vitam aeternam. Sicut enim pater noster qui primus peccavit, cujus nos iniquitatem portavimus, non pro quantitate morsus sui sive pomi quod momordit, sententiam vel damnationem justam accepit, tantumque illi valuit pomum unum momordisse, quantum quidquid pomorum in arbore illa fuit, devorasset, ad consummationem infidelitatis, et inobedientiae: sic econtrario, quisque nostrum non pro quantitate portiunculae vivifici panis, quae frangitur illi, quam ore sumit, aut dentibus terit, gratiam vel vitam accipit, sed tantum illi valet ad consecutionem justitiae exiguum quid percepisse, quantum valeret, si totum quod oblatum est, proprio solus perciperet ore. Recte ergo sancta Christi Ecclesia, panes non valde grandes, sed exiguas ad conficiendum corpus Christi componit similas et valde tenues, neque vini multum, sed exiguum quid infundit, quia (sicut jam dictum est) nec qui plus colligit habet amplius, nec qui minus paraverit, reperiet minus. ####  |