| ### DE OPERIBUS SPIRITUS SANCTI ### LIBER NONUS ### DE TIMORE DOMINI ###  |

| #### CAPUT PRIMUM. De spiritu timoris Domini, quod maximum instrumentum sit exspectatio judicii universalis. |

| #### #### Omnium quae nobis ex sancta et veridica Scriptura credere et confiteri tradita sunt, finis est universale judicium, quod vere maximum et praecipuum est, ejus qui post spiritum pietatis in descendendo ponitur spiritus Domini, instrumentum. Illic enim timor non modicus est, illic timore non parvo trepidandum est. Veraciter iterum atque iterum dixerimus, quia illic timor est, et quia qui non trepidat ibi timore, iste sapiens non est. Tunc enim timebunt angeli, ait Dominus, et territi purgabuntur (Job XLI). Vix enim justus salvabitur (I Petr. IV), etiam si pro merito justitiae talis sit, ut recte vocetur angelus, cujus labia custodierunt scientiam, et qui legem ex ore suo quaerentibus, factus est Domini exercituum angelus, id est nuntius (Mal. II). Bene ergo spiritus timoris Domini dicitur pro hoc ipso quod primitus aspirando, nobis insensatis et elatis, et idcirco insensatis, quia elatis fidem facit eorum quae illic visuri quaeque audituri sumus, ut credentes et recogitantes timeamus, timentes stultitiam relinquamus et ad sapientiam fugiamus. ####  |